Krisis banjir dedah kepentingan sentiasa siap siaga, kata pakar

Nor Syaima Rozman sedang menghabiskan hari Sabtu hujung minggunya di rumah bersama keluarga ketika apabila air dari Sungai Klang berhampiran naik sehingga mulai melimpah ke jalan raya berikutan hujan lebat sepanjang hari.Menjelang pukul 6 petang, paras air yang naik mulai masuk ke dalam rumah sehingga paras lutut.Tanpa berlengah, Nor Syaima dan keluarganya bergegas mengemas beberapa keperluan asas dan pakaian sebelum berpindah ke rumah jiran yang terletak di kawasan tinggi.Namun, pada pukul 8 malam, air banjir turut naik memasuki rumah jirannya itu.“Kami pindah ke stor dua tingkat,” kata Nor Syaima kepada MalaysiaNow.“Ada lebih kurang 50 orang termasuk keluarga jiran. Kami duduk di stor sampai 4 pagi.“Risau sebab tiada makanan. Ada budak-budak, orang kurang upaya dan orang tua.”Nor Syaima adalah antara ribuan yang kehilangan tempat tinggal akibat banjir di Selangor dan dan kawasan sekitar Lembah Klang.Setakat 20 Disember, lebih 32,000 mangsa di Selangor dipindahkan ke 162 pusat pemindahan sementara (PPS), dengan Klang mencatatkan mangsa paling ramai sebanyak 18,858.Di Taman Sri Muda, Bukit Lanchong dan Hulu Langat, yang menjadi antara kawasan paling teruk dilanda banjir, rumah penduduk dihanyutkan arus deras, sementara kereta rosak turut dilihat terdadai di tepi jalan raya.Walaupun banjir adalah kejadian bencana yang saban tahun berlaku di Malaysia, terutama di Pantai Timur, keadaan pada hujung minggu lalu itu dilihat sebagai di luar jangkaan pihak berkuasa.Bercakap kepada MalaysiaNow, Norhazlina Fairuz Musa Kutty dari Universiti Pertahanan Nasional mengatakan agensi kerajaan tidak menjangka banjir kilat yang besar sebegitu rupa berlaku di Lembah Klang.“Masalah ini kita dah maklum, tapi kita masih tak ambil serius,” kata Norhazlina yang bertugas di pusat penyelidikan bantuan kemanusiaan dan bencana universiti itu.“Sebab kita rasa banjir kilat sekejap je, tapi sekarang kita tengok sama je kesannya dengan banjir monsun yang berlangsung selama berhari-hari.”Norhazlina, yang menumpukan penyelidikannya kepada pengurusan bencana alam bandar awam-tentera di Lembah Klang, berkata temu bual dengan pelbagai agensi kerajaan menunjukkan pegawai awam bersedia menghadapi musim tengkujuh di kawasan Pantai Timur, namun tidak bersedia bagi berdepan banjir kilat yang tidak dijangka di kawasan bandar.Bencana seperti ini di kawasan bandar lebih rumit kerana lokasi terlibat banjir mempunyai tahap kepadatan penduduk yang lebih tinggi daripada kawasan luar bandar, katanya.Punca banjir Lembah Klang hujung minggu lalu juga turut dikaitkan dengan hujan lebat luar biasa pada Jumaat, apabila jumlah hujan yang turun dalam masa sehari menyamai jumlah purata sebulan hujan di kawasan tersebut.Zaini Ujang yang merupakan ketua setiausaha kementerian alam sekitar dan air berkata, fenomena seperti itu berlaku kira-kira sekali bagi setiap 100 tahun.Bercakap kepada MalaysiaNow, beliau mengaitkannya dengan faktor aliran monsun dan sistem cuaca tekanan rendah.Beliau mencadangkan supaya kerajaan mengikut jejak langkah Indonesia dengan mewujudkan konsortium yang terdiri daripada agensi dan NGO bagi mengendalikan aset-aset bantuan.“Memang agensi-agensi perlukan banyak aset baru, tapi isunya siapa nak selenggara aset itu dan aset sedia ada,” katanya.“Di bawah konsortium, duit akan pam ke konsortium itu, duit tu akan disalurkan kepada NGO bertanggungjawab atau agensi untuk bahagian tersebut. Setiap agensi boleh peruntuk bajet. Duit tu kita letak bawah satu konsortium, keluarkan untuk macam-macam aset, gunakan duit ini untuk selenggara.”Walaupun undang-undang bencana akan membantu memastikan penguatkuasaan yang lebih baik dalam pengurusan, katanya, tanggungjawab tidak seharusnya hanya diletakkan kepada agensi kerajaan sahaja.Di sinilah konsep pertahanan menyeluruh (Hanruh) digunakan.Hanruh ialah sebahagian daripada sistem keselamatan komprehensif yang menghimpunkan komuniti, kerajaan dan badan bukan kerajaan.Norhazlina sekali lagi merujuk situasi di Indonesia yang mempunyai apa yang dikenali sebagai doktrin Bela Negara.“Bela Negara ini bermula daripada tadika. Semua yang mereka lakukan adalah untuk negara, sama ada cuci longkang, bersihkan jalan. Mereka berjaya asimilasikan idea tu ke dalam masyarakat.”Norhazlina memberikan contoh Acheh, walaupun kurang dari sudut pembangunan, masyarakatnya bersedia menghadapi bencana, katanya.“Jika ia melibatkan isu respons kepada bencana, 100% kita letak pada kerajaan,” tambahnya.Dia berkata penting bagi orang ramai untuk berdikari dalam tempoh 24 hingga 48 jam pertama selepas bencana berlaku, sementara menunggu bantuan tiba.Dalam pada itu, di Puchong, Nor Syaima berjaya diselamatkan oleh anggota NGO yang memeriksa gudang itu dengan menaiki bot.Kini, dia dan keluarganya sedang menilai kerugian akibat rumahnya yang ditenggalami banjir, mereka memeriksa barang-barang yang tinggal sama ada ia masih boleh digunakan atau tidak.Mengimbas kembali kejadian itu, Nor Syaima berkata banjir yang terjadi adalah di luar jangkaan.“Memang kami tidak ada beg kecemasan. Tak terfikir. Tapi mungkin kami perlukannya (lepas ini). Mungkin kena sediakan juga satu ruang yang selamat untuk barang kami.”


Fifa beku dana pembangunan bola sepak Indonesia selepas sekat penyertaan Israel

Fifa membekukan dana pembangunan yang diperuntukkan untuk persatuan bola sepak Indonesia selepas negara itu dilucutkan hak penganjuran sebagai tuan rumah Piala Dunia Bawah 20 tahun, kata badan induk bola sepak dunia itu pada Khamis.
Fifa menghalang negara Asia Tenggara itu daripada menganjurkan kejohanan tersebut yang dijadual bermula 20 Mei hingga 11 Jun selepas Persatuan Sepak Bola Seluruh Indonesia (PSSI) berkata ia terpaksa membatalkan undian kejohanan tersebut kerana gabenor Bali enggan menerima pasukan Israel.
Bulan lalu penunjuk perasaan berarak di Jakarta sambil mengibarkan bendera Indonesia dan Palestin, menuntut agar Israel tidak dibenarkan mengambil bahagian dalam kejohanan itu.
Penyingkiran kejohanan itu menimbulkan kemarahan dan kekecewaan peminat serta pemain Indonesia.
Fifa dalam satu kenyataan berkata badan induk bola sepak dunia itu akan “mengenakan sekatan sementara” ke atas penggunaan dana Fifa Forward terhadap PSSI dan akan mempertimbangkan untuk menarik balik sekatan tersebut selepas meneliti rancangan Indonesia menambah baik bola sepak negara tersebut.
Ketua PSSI Erick Thohir dalam satu kenyataan berkata "sekatan pentadbiran" itu akan memberi kesan kepada "keperluan operasi" PSSI tetapi tidak memberikan butiran lanjut, mengulangi arahan Presiden Joko Widodo supaya beliau memperbaharui sukan itu, termasuk mengubahsuai lebih 20 stadium.
"Indonesia boleh mengelak dikenakan hukuman berat termasuk disingkirkan daripada bola sepak dunia," katanya.
"Ini lebih seperti kad kuning, bukan kad merah."
Fifa sebelum ini pernah menyekat Indonesia daripada bermain di peringkat antarabangsa pada 2015 susulan campur tangan kerajaan.


Serangan udara junta Myanmar, 12,000 hilang tempat tinggal

Kumpulan pemberontak mendakwa tentera Myanmar menggunakan “kekerasan melampau” apabila serangan udara mereka telah menjadikan lebih dari 12,000 orang awam yang tidak bersenjata, termasuk kanak-kanak terpaksa melarikan diri.Akhir bulan lalu, kumpulan bersenjata etnik Karen National Union (KNU) merampas sebuah pangkalan tentera di Kayin, rampasan itu turut membunuh 10 pegawai tentera.Ekoran serangan tersebut, junta Myanmar membalas dengan serangan udara ke kawasan yang dikuasai KNU.KNU telah menjadi penentang kuat junta tentera yang menggulingkan Aung San Suu Kyi dua bulan lalu.Selain itu, kumpulan tersebut turut mendakwa ia melindungi ratusan aktivis anti-kudeta.Pada Sabtu, KNU mengecam penggunaan “kekerasan melampau dengan melakukan pengeboman dan serangan udara tanpa henti” dari 27 – 30 Mac lalu.Serangan itu juga telah “menyebabkan kematian ramai orang termasuk kanak-kanak”.“Serangan udara juga menyebabkan pemindahan lebih dari 12,000 orang yang meninggalkan kampung mereka sehingga menyebabkan krisis kemanusiaan besar,” jelasnya lagi.Jurucakap Junta, Zaw Min Tun berkata, tentera hanya menyasarkan Briged ke-5 KNU – yang mengetuai serangan ke atas pangkalan tentera dan membunuh pegawai.“Kami hanya melakukan serangan udara pada hari itu.“Kami telah menandatangani perjanjian gencatan senjata nasional … Jika mereka mengikuti NCA, tidak ada alasan untuk konflik terjadi,” kata Min Tun kepada AFP.Sebelum ini, media tempatan dan kumpulan hak asasi Karen melaporkan banyak pengeboman dan serangan udara di seluruh negara itu sejak beberapa hari lalu.Kira-kira 3,000 orang melarikan diri ke negara jiran Thailand pada Isnin minggu lalu, menyeberangi Sungai Salween untuk mencari perlindungan.Namun kebanyakan mereka kembali ke Myanmar pada hari Rabu.Myanmar mengalami kekacauan sejak tentera merampas kekuasaan pada 1 Februari, mencetuskan pemberontakan besar-besaran di seluruh negara dengan penunjuk perasaan menuntut pemulihan demokrasi di negara itu.


2,192 kes baru Covid-19, 3,414 pulih, 6 lagi kematian dilaporkan

Sebanyak 2,192 kes baru Covid-19 dikesan hari ini, menjadikan angka keseluruhan penularan dalam negara berjumlah 285,761, kata Ketua Pengarah Kesihatan Dr Noor Hisham Abdullah.Katanya, sebanyak 3,414 pesakit pulih dan dibenarkan pulang, menjadikan jumlah keseluruhan angka sembuh 252,623 kes.“Selangor kembali mencatatkan kes harian tertinggi iaitu sebanyak 910 kes diikuti Kuala Lumpur (303), Sarawak (221), Johor (211) dan Perak (148),” katanya dalam satu kenyataan.Katanya, kes aktif dengan kebolehjangkitan pula berjumlah 32,076.“Daripada jumlah itu 199 pesakit di tempatkan di Unit Rawatan Rapi termasuk 91 memerlukan bantuan alat pernafasan,” katanya.Noor Hisham memaklumkan terdapat enam lagi kematian, menjadikan jumlah mangsa yang maut meningkat kepada 1,062 orang.


Kes harian turun ke paras 11,900, 36 lagi terkorban

11,994 kes baru Covid-19 direkodkan hari ini menjadikan jumlah keseluruhan sebanyak 4,292,585 kes.Sebanyak 16,603 pesakit turut dilaporkan sembuh, menjadikan jumlah keseluruhan kes sembuh sebanyak 4,099,786.Ketika ini 157,571 kes aktif direkodkan, dengan 153,859 atau 97.6% daripadanya sedang menjalani kuarantin kendiri.Dalam pada itu, 341 (0.2%) kes kini berada di pusat kuarantin sementara 3,174 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 197 kes dan 108 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 62.6% dengan kes Covid-19 merangkumi 26.8%.36 korban akibat wabak itu turut dilaporkan, termasuk sembilan kes kematian sebelum tiba ke hospital.Ketika ini, kes keseluruhan kematian adalah sebanyak 35,228 orang


66.8% dewasa terima dos penggalak, 37.2% kanak-kanak divaksinasi

Sebanyak 15,711,005 individu dewasa atau 66.8% daripada populasi kumpulan itu di negara ini telah menerima dos penggalak Covid-19 setakat semalam. Berdasarkan laman web CovidNow, sejumlah 22,951,201 atau 97.5% daripada populasi dewasa telah melengkapkan vaksinasi mereka manakala 23,227,197 atau 98.7% menerima sekurang-kurangnya satu dos vaksin.Bagi remaja berusia 12 hingga 17 tahun pula, sebanyak 2,850,360 individu atau 91.6% daripada kumpulan itu telah melengkapkan vaksinasi mereka manakala 2,947,122 atau 94.7% menerima sekurang-kurangnya satu dos vaksin.Sementara itu, untuk populasi kanak-kanak berusia lima hingga 11 tahun, sejumlah 1,319,899 individu atau 37.2% kumpulan itu telah menerima dos pertama vaksin melalui Program Imunisasi Covid-19 Kebangsaan Kanak-Kanak (PICKids). Semalam, sebanyak 47,608 dos vaksin diberikan melibatkan 5,296 suntikan pertama, 1,594 suntikan lengkap dan 40,718 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kini 68,795,057 dos.Dalam pada itu, menurut portal GitHub KKM, 64 kes kematian akibat Covid-19 direkodkan semalam dengan Perak mencatatkan kematian tertinggi sebanyak 20 kes diikuti Kedah (lapan), Selangor (tujuh), Pulau Pinang (enam) dan Johor (lima). Negeri Sembilan dan Sarawak masing-masing mencatatkan empat kes kematian, Kelantan dengan tiga kes, Melaka, Pahang dan Sabah masing-masing dua kes manakala satu kes dilaporkan di Terengganu.


Jualan vape di AS meningkat 47% dari 2020 hingga 2022

Jualan rokok elektronik di Amerika Syarikat (AS) melonjak antara 2020 dan 2022, terutama dalam kalangan perisa yang menarik minat pengguna belia, menurut kajian daripada pihak berkuasa kesihatan yang dikeluarkan semalam.
Kajian Pusat Kawalan dan Pencegahan Penyakit (CDC) mendapati keseluruhan jualan unit bulanan rokok elektronik meningkat hampir 47% dari awal 2020 hingga akhir 2022.
Menurut kajian itu Pada Januari 2020, sebelum wabak Covid-19 melanda AS, 15.5 juta rokok elektronik telah dijual, manakala 22.7 juta unit dijual pada Disember 2022.
Kenaikan itu amat ketara dalam kalangan perisa manis yang digemari oleh pengguna muda rokok elektronik, yang juga dikenali sebagai vape.
"Selepas Januari 2020, jualan pudina dan kartrij berperisa lain dihentikan, dan rokok elektronik pakai buang berperisa buah, manis dan perisa lain meningkat," menurut kajian yang diterbitkan dalam Laporan Mingguan Morbiditi dan Kematian.
"Rokok elektronik pakai buang dalam berperisa menarik belia kini lebih kerap dijual berbanding unit isian semula," katanya.
Rokok elektronik telah diperkenalkan pada awal 2000-an sebagai pengganti yang kurang berbahaya untuk rokok biasa, yang padat dengan bahan kimia penyebab kanser.
Tetapi kajian terbaru badan penyelidikan menunjukkan vape juga boleh menyebabkan ketagihan, dan selalunya menyebabkan pengguna muda beralih kepada rokok sebagai cara untuk membetulkan nikotin mereka.
Menurut CDC, secara keseluruhan belia dan dewasa muda cenderung menggunakan rokok elektronik lebih daripada orang dewasa – lebih 14% pelajar sekolah menengah AS berkata mereka telah menggunakan vape pada bulan terakhir pada 2022, manakala tahun sebelum itu hanya 4.5% daripada orang dewasa menggunakannya.
"Industri tembakau amat menyedari bahawa rokok elektronik berperisa menarik minat kanak-kanak, dan golongan muda secara unik terdedah kepada ketagihan nikotin," kata Ketua Truth Initiative Robin Koval dalam satu kenyataan yang dikeluarkan oleh CDC sebagai respons pantas semalam.
"Kita semua mesti berusaha lebih mendesak untuk melindungi belia negara kita daripada semua rokok elektronik berperisa, termasuk jenis pakai buang," tambahnya.


Cloudflare tidak kesan sebarang masalah pada sistemnya, Fahmi terus senyap isu sekat portal berita

Firma keselamatan siber dunia, Cloudflare tidak mengesan sebarang masalah pada sistem awannya ketika laman sesawang MalaysiaNow disekat akses selama 48 jam minggu lalu, sekali gus mencetuskan persoalan tentang percubaan secara haram untuk menyekat portal berita itu.
Seorang juruteknik Cloudflare dalam jawapan kepada pertanyaan oleh MalaysiaNow berkata mereka "tidak dapat mengenal pasti" isu itu, sambil menambah log dalaman juga tidak menunjukkan "sebarang kod ralat yang spesifik".
Penemuan itu dijangka mencetuskan persoalan terhadap pihak berkuasa mengenai penglibatannya dalam episod yang menyaksikan laman sesawang MalaysiaNow disekat akses kepada pengguna beberapa penyedia perkhidmatan internet (ISP) utama tempatan secara serentak.
"Sekatan itu disahkan berlaku apabila halaman sekatan dipapar, melalui bukti dalam bentuk ujian oleh Open Observatory of Network Interference dan CloudFlare," kata seorang pakar internet, sambil menambah sekatan sedemikian berupa tindakan yang disengajakan supaya MalaysiaNow "tidak boleh diakses pembaca di negara ini pada beberapa rangkaian secara serentak".
Sekatan itu bagaimanapun ditarik balik pada 29 Jun, berikutan kecaman daripada ahli politik pembangkang, kumpulan wartawan dan aktivis, yang menggesa Menteri Komunikasi dan Digital Fahmi Fadzil untuk berterus terang mengenai perkara itu.
Selain mengatakan beliau tidak pernah mengarahkan "mana-mana portal berita" disekat, Fahmi, yang kementeriannya bertanggungjawab ke atas Suruhanjaya Komunikasi dan Multimedia Malaysia (SKMM), masih belum memberi penjelasan mengenai episod itu.
Sehingga jam 3.00 petang hari ini, usaha MalaysiaNow untuk menghubungi Fahmi termasuk melalui aplikasi WhatsApp tidak berjaya apabila ahli Parlimen Lembah Pantai itu enggan memberikan sebarang respons.
Sebaliknya, salah seorang pembantunya berkata perkara itu perlu dirujuk kepada SKMM.
MalaysiaNow sudah pun menghubungi SKMM yang menjanjikan jawapan.
SKMM mempunyai kuasa mengarahkan ISP untuk menyekat mana-mana laman sesawang yang "tidak diingini".
Pada masa lalu, sekatan sedemikian diperluaskan ke atas portal berita dan laman sesawang yang lantang mengkritik kerajaan.
Sekatan terhadap MalaysiaNow dipercayai pertama kali dilakukan sejak 2016 membabitkan portal berita yang mempunyai akreditasi media daripada Jabatan Penerangan.
Ketika itu, portal berita The Malaysian Insider disekat oleh SKMM dipercayai berkaitan liputan meluas skandal 1Malaysia Development Berhad (1MDB).
Tidak seperti The Malaysian Insider yang menerima notis sekatan oleh SKMM, tiada amaran sedemikian di keluarkan kepada MalaysiaNow dan juga Malaysia Today, sebuah laman sesawang politik dikendalikan oleh penulis blog terkenal Raja Petra Kamarudin yang berpangkalan di United Kingdom.
Raja Petra berkata pembacanya menurun sebanyak 70% berikutan sekatan ke atas pengguna beberapa ISP, termasuk Maxis.
Sekatan itu dilakukan selepas beberapa siri ugutan oleh Fahmi terhadap platform media sosial serta orang ramai, yang memberi amaran kepada mereka terhadap tindakan ke atas kandungan dalam talian.
Fahmi baru-baru ini dikecam selepas membuat ugutan sama kepada penonton yang mengikuti sialan langsung TikTok, memberitahu pengkritiknya untuk "menjaga kelakuan" atau bersedia untuk ditangkap polis.


Kes baru Covid-19 lepasi 14,500 jangkitan

Malaysia merekodkan kes baru sebanyak 14,554 menjadikan kes keseluruhan Covid-19 meningkat sebanyak 2,171,232 kes.Sarawak mencatat kes harian tertinggi sebanyak 2,825 hari ini disusuli Selangor yang mencatat 2,244 kes jangkitan.Sabah mencatatkan kes harian sebanyak 1,273, Kedah (908), Kelantan (910), Perak (1,144), Pulau Pinang (1,231), Kuala Lumpur (371), Pahang (598), Melaka (401), Negeri Sembilan (157), Terengganu (690) dan Johor (1,807).Putrajaya (30), dan Perlis (65) sahaja negeri yang mencatat kes dua digit hari ini.Sementara Labuan tidak mencatatkan kes hari ini.Dalam pada itu, kes yang memerlukan rawatan di unit rawatan rapi (ICU) adalah sebanyak 1,049 kes.Daripada jumlah itu, kes memerlukan bantuan alat pernafasan adalah sebanyak 599 kes.Berhubung kapasiti penggunaan katil, setakat semalam 62% katil bukan ICU telah digunakan sementara 73% katil ICU digunakan bagi pesakit Covid-19.


28 lagi korban akibat Covid, jumlah keseluruhan cecah 30,746

28 lagi korban akibat Covid-19 dilaporkan pada 8 Disember, menjadikan jumlah kematian keseluruhan dalam negara sebanyak 30,746.Menurut data Github kementerian kesihatan (KKM), empat atau 14.3% daripada jumlah kematian semalam adalah kes kematian sebelum tiba di hospital (BID).Selangor mencatatkan jumlah kematian tertinggi iaitu enam atau 21.4% diikuti Sabah dengan lima atau 17.9%.Johor melaporkan tiga kematian manakala Kedah, Negeri Sembilan, Pahang, Perak dan Pulau Pinang masing-masing melaporkan dua kematian.Kelantan, Melaka, Terengganu dan Kuala Lumpur masing-masing merekodkan satu kematian.Tiada kematian dilaporkan di Perlis, Sarawak, Labuan dan Putrajaya.Sebanyak 5,020 kes baru dilaporkan semalam, menjadikan jumlah keseluruhan sebanyak 2,673,019.Setakat semalam, terdapat 60,878 kes aktif dan 4,525 pesakit pulih dilaporkan.


AS dakwa Hambali, 2 rakyat Malaysia kerana pengeboman Bali, serangan di Jakarta

Pendakwa raya tentera Amerika Syarikat (AS) memfailkan pertuduhan rasmi terhadap ekstremis Islam Indonesia dan dua lagi individu yang terbabit dalam pengeboman Bali pada 2002 serta serangan di Jakarta pada 2003, kata Pentagon.Pertuduhan itu difailkan hampir 18 tahun selepas ketiga-tiga tertuduh ditangkap di Thailand dan dikurung dalam penjara tentera AS di Teluk Guantanamo, Cuba, lebih 14 tahun.Pertuduhan pertama membabitkan ketua kumpulan jihad Indonesia, Jemaah Islamiyah (JI), Riduan Isamuddin yang juga dikenali sebagai Hambali, dipercayai turut menjadi wakil kanan Al-Qaeda di rantau itu.Kumpulan itu yang disokong Al-Qaeda, menjalankan pengeboman kelab malam di Bali pada 12 Oktober 2002, yang membunuh 202 individu, serta serangan di hotel JW Marriott di Jakarta pada 5 Ogos 2003, yang meragut 12 nyawa dan puluhan lagi cedera.Dua pertuduhan lagi membabitkan rakyat Malaysia, Mohammed Nazir Lep dan Mohammed Farik Amin, yang menjadi orang kanan Hambali dalam JI dan dilatih Al-Qaeda, menurut dokumen kes Guantanamo.“Pertuduhan itu membabitkan konspirasi, pembunuhan, cubaan membunuh, dengan sengaja mendatang kecederaan, keganasan, menyerang orang awam, menyerang dan memusnahkan harta, serta melanggar undang-undang perang,” kata Pentagon dalam satu kenyataan.Bagaimanapun, tidak jelas mengapa pertuduhan itu dibuat selepas beberapa tahun pertuduhan di hadapan tribunal tentera di Guantanamo, diumumkan semalam.Dua pertuduhan lagi membabitkan rakyat Malaysia, Mohammed Nazir Lep dan Mohammed Farik Amin, yang menjadi orang kanan Hambali dalam JI dan dilatih Al-Qaeda, menurut dokumen kes Guantanamo.Pada 2016, usaha Hambali untuk dibebaskan dari Guantanamo ditolak kerana menurut pendakwa raya, militan itu masih “menjadi ancaman kepada keselamatan AS”.Pertuduhan itu diumumkan pada hari pertama pentadbiran penuh presiden baru AS, Joe Biden.Ketika Biden menjadi naib presiden kepada Barack Obama, mereka berusaha untuk menutup penjara di Guantanamo milik tentera dan membebaskan atau mendakwa baki banduan di mahkamah awam AS, namun usaha itu gagal.Donald Trump yang menggantikan Obama pula tidak berminat pada Guantanamo serta banduannya, yang turut membabitkan pemimpin kanan Al-Qaeda dan perancang serangan 11 September, Khalid Sheikh Mohammed.Pada masa sama, tiada perkembangan lanjut mengenai status 40 banduan lain yang masih ditahan di Guantanamo. Penjara itu pernah menahan sehingga 780 “banduan keganasan”, namun kebanyakannya sudah dihantar kembali ke negara asal masing-masing.


Apa formula Guan Eng untuk kalahkan BN pada PRU15?

Penganalisis mempersoalkan tindakan parti terkuat Pakatan Harapan (PH) menutup pintu kerjasama dengan Perikatan Nasional (PN) untuk berdepan dengan Barisan Nasional (BN) pada Pilihan Raya Umum ke-15 (PRU15), mengatakan tindakan tersebut sebagai “tidak logik”.Dalam ucapannya pada Kongres Kebangsaan DAP ke-17 Ahad lalu, Lim mengingatkan ahli partinya mereka tidak boleh bekerjasama dengan pihak yang “mengkhianati” parti dan perjuangannya.“Kalau kali pertama kita kena (tikam) belakang sekali, itu salah dia. Kalau kali kedua anda ditipu sekali lagi, itu salah anda sendiri,” katanya.Walaupun tidak menamakan mana-mana pihak, kenyataan Lim itu dipercayai merujuk kepada parti komponen Perikatan Nasional (PN) iaitu Bersatu yang sebelumnya bersama-sama DAP di dalam PH yang menumbangkan BN ketika PRU14 pada 2018.Kamarul Zaman Yusoff dari Universiti Utara Malaysia berkata, kenyataan Pengerusi DAP Lim Guan Eng semasa kongres parti itu pada Ahad akan menyukarkan PH untuk menghalang kemenangan BN kerana tidak mempunyai undi Melayu yang mencukupi untuk membentuk kerajaan.“Memang tak logiklah. Dia kena sedar diri bila parti komponen PH yang diharap untuk dapat undi Melayu gagal dalam Pilihan Raya Negeri (PRN) Melaka dan Johor,” kata Kamarul kepada MalaysiaNow.Bagaimanapun, realiti politik semasa menunjukkan tanpa mendapatkan sokongan yang mencukupi daripada orang Melayu, sesebuah gabungan itu tidak boleh bertahan dalam arena politik.Kamarul berkata parti komponen PH juga dilihat bergelut untuk mendapat kepercayaan pengundi Melayu pada siri PRN di Melaka dan Johor sebelum ini.“Malah di Johor dua parti (komponen) itu, PKR dan Amanah, hilang deposit di banyak kerusi majoriti Melayu,” katanya.PRN Johor 12 Mac lalu menyaksikan BN memenangi 40 dari 26 kerusi Dewan Undangan Negeri (DUN) yang dipertandingkan.Sementara PH mendapat mendapat 11 kerusi, PN 3, PKR 1 dan Muda 1.Kamarul berkata, sudah terbukti pada PRN Johor bahawa undi Bersatu di kerusi majoriti Melayu lebih tinggi.Atas sebab itu, katanya, jika DAP berkeras tidak mahu bekerjasama dengan Bersatu, ia seperti menyerah kalah di peringkat awal untuk PRU15.“PRU kali ini perlu dihadapi dengan data bukan dengan sentimen dan emosi seperti ditunjukkan oleh Lim Guan Eng,” katanya.Dalam ucapan terakhirnya sebagai setiausaha agung DAP, Lim dilihat sebak dan menitiskan air mata.Beliau sempat meminta agar ahli parti tidak berasa kecil hati dengan situasi politik semasa yang menyaksikan kejatuhan kerajaan PH selepas peristiwa Langkah Sheraton pada awal tahun 2020.“Kita harus ingat bahawa keadaan kita semasa kita menjadi pembangkang sebelum 2008 lebih teruk,” katanya.Bagaimanapun, Kamarul berkata gesaan Lim terhadap DAP tidak lagi mempunyai kesan aatu disifatkannya sebagai “tiada gigi” selepas beliau bukan lagi memegang jawatan sebagai setiausaha agung parti.“Penentu sebenar dasar DAP sekarang ialah Anthony Loke.”DAP pada Ahad melantik Loke yang juga ahli Parlimen Seremban sebagai setiausaha agung baru bagi menggantikan Lim.Walaupun Lim kini menjawat jawatan pengerusi, di dalam DAP, jawatan setiausaha agung merupakan yang paling berkuasa.Dendam peribadi?Sementara itu, penganalisis politik dari Universiti Teknologi Malaysia (UTM) Mazlan Ali berkata kenyataan Lim yang enggan membentuk kerjasama dengan PN sangat bersifat peribadi.Katanya, ini memandangkan Lim pernah berada di dalam Kabinet di bawah kerajaan PH dan hilang jawatan sebagai menteri kewangan selepas kejatuhan mereka.“Barangkali beliau rasa terkesan dengan Bersatu yang menarik sokongan daripada kerajaan dan menubuh kerajaan yang lain dengan Umno dan PAS,” katanya kepada MalaysiaNow.Beliau turut berpandangan kenyataan tersebut tidak bersandar kepada strategi parti menuju pilihan raya umum yang akan datang.Katanya, data membuktikan PH kehilangan undi Melayu dan sokongan kaum itu terhadap PH hanya sekitar 7% sahaja.Manakala majoriti undi Melayu diberikan kepada BN dan PN dalam PRN Johor, 12 Mac lalu.Mazlan berkata, DAP sendiri kini tidak mendapat sokongan padu daripada masyarakat Cina, tidak kira sama ada mereka tidak keluar mengundi atau sebagainya, tetapi MCA dan MIC dilihat mendapat sokongan dan berjaya memenangi banyak kerusi.Manakala yang menyokong DAP hanyalah penyokong tegar, tetapi ianya masih belum cukup untuk melonjakkan DAP dan PH dalam menguasai semula kerajaan negeri dan persekutuan.“Sebenarnya dari segi strategi, tidak mahu buka ruang kerjasama dengan parti-parti lain termasuk Bersatu, PN adalah satu tindakan yang salah dari segi strategi.“Melainkan Lim Guan Eng ada formula bagaimana nak lonjakkan semula PH dalam PRU di Malaysia.”


Tindakan bersepadu negara Islam boleh hentikan keganasan Israel, kata Dr M

Bekas perdana menteri, Dr Mahathir Mohamad berkata satu penyelesaian boleh dicapai untuk konflik Arab-Israel melalui tindakan bersama oleh negara-negara Islam dan mereka yang menyokong hak dan perjuangan rakyat Palestin.Adalah penting bagi mereka yang menyokong rakyat Palestin untuk mempunyai strategi yang betul untuk mencapai penyelesaian itu, katanya dalam ucapan awam secara langsung melalui laman Facebooknya yang menarik perhatian pengguna Facebook di seluruh dunia.“Berjuang semata-mata demi perjuangan atau hanya membalas dendam tidak akan membawa sebarang hasil,” katanya dalam ucapan berjudul “Seruan Untuk Kemanusian dan Ummah Mengenai Isu Palestin dan Mengecam Kezaliman Israel.”Mahathir juga menzahirkan harapan agar dunia Arab dan rakyat Palestin duduk berbincang dan memikirkan strategi sesuai untuk berdepan dengan rejim Zionis itu.“Saya harap dunia Islam bangkit kepada situasi semasa.“Saya harap kita semua akan menderita sedikit terhadap aktiviti keganasan Israel terhadap rakyat Palestin dan menentang kemanusiaan,” katanya.Mahathir berkata adalah penting untuk mendapatkan pengiktirafan diplomatik dan meneroka alam diplomasi bagi menjelaskan kebenaran dalam perjuangan bahawa mangsa adalah rakyat Palestin dan bukan sebaliknya.Katanya dunia seolah-olah berfikir bahawa ia adalah rakyat Palestin yang menimbulkan provokasi terhadap Israel tetapi rejim Zionis mengambil keputusan untuk menceroboh dan menyerang ketika jemaah Palestin sedang menunaikan solat di Masjid Al-Aqsa.“Orang yang bersolat bukan bahaya kepada sesiapa,” katanya.


Kluster mahkamah memalukan negara, kata jurucakap PAS

Jurucakap PAS menyifatkan “kluster mahkamah” sebagai sekumpulan ahli politik yang memalukan negara, ketika parti Islam itu mula menjarakkan diri dari kem Umno yang bersekutu dengan bekas perdana menteri Najib Razak dan timbalannya Ahmad Zahid Hamidi selepas tiga tahun dua blok politik Melayu terbesar itu memeterai gencatan politik.Malahan, Ketua Penerangan PAS Khairil Nizam turut membayangkan parti itu mungkin melaksanakan muktamar luar biasa bagi menilai semula Muafakat Nasional (MN) sebuah piagam yang dimeterai antara PAS dan Umno yang bersetuju untuk bekerjasama pada 2019 selepas beberapa dekad berseteru dalam usaha mereka menguasai undi Melayu.“Satu dunia tahu bagaimana malunya apabila kita berdepan dunia dengan kes-kes rasuah dan salahguna kuasa yang berlaku zaman Barisan Nasional (BN) memerintah dahulu dan dihukum oleh rakyat pada PRU14,” kata Khairil dalam sebuah program bual bicara bersama rakan sejawatnya dari Bersatu, Wan Saiful Wan Jan.“Dan mereka-mereka ini jugalah yang dilihat mengganggu kestabilan politik negara ini,” katanya lagi merujuk pertuduhan yang dikenakan ke atas Najib berkait skandal 1MDB.Ketua Penerangan PAS Khairil Nizam Khirudin.Najib, Zahid dan beberapa ahli politik Umno yang menjadi sebahagian daripada kerajaan BN mendapat gelaran “kluster mahkamah” berikutan ratusan pertuduhan jenayah yang dihadapi mereka sejak 2018.Akhir tahun lalu, Mahkamah Rayuan berkata sabitan bersalah Najib berhubung dana RM42 juta yang dimasukkan ke dalam akaun peribadinya di mana beliau berdepan hukuman 12 tahun penjara adalah satu perkara yang “memalukan negara”.“Tidak ada kepentingan negara ketika RM42 juta dipindahkan ke dalam akaun Najib, ia hanya memalukan negara,” kata hakim Abdul Karim Abdul Jalil ketika membaca kenyataan penghakimannya pada 8 Disember lalu.Kumpulan “kluster mahkamah” juga merupakan dalang di sebalik tumbangnya pentadbiran kerajaan Perikatan Nasional (PN) yang dipimpin Muhyiddin Yassin ketika krisis Covid-19 memuncak dalam negara pada Ogos tahun lalu.Terbaru, Zahid dan pemimpin Umno yang bersekutu dengannya dikatakan sedang merancang untuk mencetuskan pilihan raya negeri (PRN), susulan kemenangan besar Umno di Melaka.Khairil yang beberapa kali menyuarakan bantahan PAS terhadap sebarang langkah untuk membubarkan kerajaan negeri bagi mengelak pilihan raya diadakan, berkata jenayah yang dilakukan kluster mahkamah sudah menjadi maklumat yang sudah direkodkan dengan baik dan satu langkah yang salah untuk mengembalikan mereka ke tampuk pentadbiran kerajaan.“Kluster mahkamah bukan satu roket sains. Ia adalah maklumat yang boleh kita akses di mana-mana. Maruah Malaysia tergadai kerana kejahatan pemimpin-pemimpin ini,” katanya sambil menambah tidak semua pemimpin Umno berada dalam kalangan golongan tersebut.Menurut Khairil, kerjasama PAS dengan parti-parti lain adalah berdasarkan prinsip yang digariskan Majlis Syura PAS yang terdiri daripada ulama kanan Islam.Katanya, sebarang keputusan untuk memutuskan hubungan dengan Umno kerana tidak sehaluan dengan kluster mahkamah akan melalui proses sama dengan merujuk pemimpin parti itu.“Kalau ditanya pada saya bilakah turning point kepada PAS (untuk putuskan hubungan dengan Umno), ia memerlukan kepada prosedur, perkara ini sedang dalam penelitian, jika ia diangkat secara kuat, barangkali akan berlakunya muktamar khas, untuk perbincangan kembali dan diangkat kertas kepada Majlis Syura Ulama bagi penentuan terhadap dasar,” kata Khairil.Ulasan Khairil itu tampil selepas lima hari bidasan tegas yang senada dikeluarkan Presiden PAS Abdul Hadi Awang yang menentang percubaan pemimpin Umno yang mahu memaksa PRN diadakan.“Kita tahu yang buat strategi ini adalah kluster mahkamah, kluster yang kalah PRU14, kluster yang tidak ada jawatan, bukan semua dalam Umno.“Kalau kita ada moral, lawan di mahkamah, bukan susahkan rakyat, nak selamatkan diri, susahkan rakyat,” kata Hadi pada Jumaat lalu menjelang program muzakarah bersama pemimpin Bersatu.


Beri keutamaan kenaikan gaji pegawai rendah polis, kata KPN

Gaji dan keperluan pegawai rendah polis akan diberi keutamaan dalam usaha meningkatkan lagi integriti polis, kata Ketua Polis Negara Razarudin Husain.
Beliau berkata gaji yang diperoleh pegawai rendah polis adalah kecil dan tidak dapat menampung kos sara hidup, terutama bagi mereka yang bertugas di bandar besar.
“Kita melihat perkara ini dan ada juga perbincangan bila kita dapat berbincang dengan pihak KPPA (Ketua Pengarah Perkhidmatan Awam), kita nyatakan perkara ini untuk dilihat semula, salah satunya adalah perkara melibatkan gaji.
“Sebagai contoh seseorang pegawai rendah polis yang bergaji RM2,500 bertugas di kawasan terpencil seperti Kuala Nerang ia agak banyak (gaji), tetapi apabila dia tinggal (bertugas) di Kuala Lumpur dia menjadi miskin bandar,” katanya.
Beliau berkata demikian pada sesi perjumpaan Ketua Polis Negara bersama Ketua Editor agensi media di Bukit Aman, di Kuala Lumpur, hari ini.
Razarudin mendedahkan bahawa terdapat pegawai rendah polis yang bertugas seperti di Kuala Lumpur dan Johor terpaksa menyewa bilik bersama orang lain, kerana kos tempat tinggal yang tinggi.
“Mereka (pegawai rendah polis) terpaksa jimat duit dan dalam kalangan mereka ini yang menyertai PDRM bukan terdiri daripada golongan orang kaya, kebanyakannya golongan berpendapatan sederhana,” katanya.
Sementara itu, Razarudin berkata pegawai muda polis yang cemerlang, akan dinaikkan pangkat ke jawatan tertinggi bagi menerajui pasukan keselamatan itu.
Beliau berkata perkara berkenaan telah dibincangkan bersama Menteri Dalam Negeri Saifuddin Nasution Ismail, agar pengurusan perjawatan dalam polis memilih pegawai muda yang cemerlang untuk diberikan kenaikan pangkat tersebut.
“Perkara ini penting, supaya apabila berpencen tidak ada satu kumpulan berpencen bersama dan sekurang-kurangnya ada kesinambungan (pegawai) lain yang lebih panjang (tempoh berkhidmat), untuk menjadi pemimpin...pemimpin muda inilah yang akan menjadi barisan tertinggi polis,” katanya.
Mengulas lanjut perkara itu, Razarudin berkata keputusan mengetengahkan pegawai muda itu dibuat berikutan berlakunya keadaan apabila terdapat beberapa pengarah yang menerajui jabatan-jabatan polis akan berpencen pada tahun yang sama.


'Jangan main wayang', Muhyiddin bidas gesaan siasat perbelanjaan Covid-19 sebanyak RM600 bilion

Pengerusi Perikatan Nasional (PN) Muhyiddin Yassin menafikan dakwaan menyelewengkan hampir RM600 bilion ketika menerajui negara, mengatakan beliau sedia disiasat susulan laporan polis terhadapnya.
Dalam sebuah kenyataan, Muhyiddin berkata beliau “mengagak” dakwaan tersebut merujuk lapan pakej rangsangan ekonomi bernilai RM530 bilion yang dilaksanakannya sepanjang menjadi perdana menteri.
“Tak mungkin saya seleweng wang ini kerana ia adalah wang individu atau bank yang tidak melibatkan perbelanjaan kerajaan.
“Saya sebagai perdana menteri pada ketika itu tidak ada apa-apa kuasa ke atas penggunaan wang ini,” katanya sambil menyifatkan dakwaan tersebut "'tak masuk akal’ kerana semua wang itu adalah wang bantuan rakyat yang dimasukkan ke akaun mereka dan ‘tidak ada satu sen pun wang ini masuk ke akaun peribadi saya’.”
Katanya, menurut kenyataan menteri kewangan pada Jun 2021, perbelanjaan yang melibatkan wang kerajaan dalam bentuk suntikan fiskal bernilai RM83 bilion.
Sementara pembelian vaksin bernilai RM5 bilion dan pelbagai bentuk bantuan langsung tunai untuk rakyat seperti subsidi upah bernilai RM20.92 bilion, Bantuan Prihatin Nasional bernilai RM18.2 bilion, Geran Khas Prihatin bernilai RM4.21 bilion, Geran Khas Prihatin Permai bernilai RM842 juta, Skim Pembiayaan Mudah Bumiputera bernilai RM500 juta dan bantuan-bantuan lain yang dimasukkan terus ke akaun penerima yang layak.
Selain itu, wang yang dibelanjakan turut merangkumi pengeluaran Kumpulan Wang Simpanan Pekerja (KWSP) termasuk i-Lestari, i-Sinar, i-Citra bernilai RM145 bilion, pengurangan pembayaran KWSP bernilai RM10 bilion, moratorium bayaran pinjaman bank untuk individu dan syarikat bernilai RM180 bilion, jaminan kerajaan untuk pinjaman syarikat bernilai RM80 bilion dan inisiatif-inisiatif lain yang bertujuan untuk meringankan beban yang ditanggung oleh individu dan perniagaan.
Muhyiddin berkata, sekiranya benar dakwaan tersebut berlaku  sudah tentu ia akan diketahui melalui penemuan audit yang dibuat oleh Jabatan Audit Negara (JAN) setiap tahun.
“Jawatankuasa Kira-Kira Wang Negara (PAC) sudah tentu membentangkan laporan mengenainya di Parlimen.
“Tak mungkin JAN atau PAC terlepas pandang. Ini bukan perkara kecil. Ia perkara besar.”


Kerugian lebih RM700 juta PKNS, syarikat muflis diberi projek cetus kekecohan di DUN Selangor

Ahli Dewan Undangan Negeri (Adun) Gombak Setia Hilman Idham, membangkitkan tentang prestasi kewangan Perbadanan Kemajuan Negeri Selangor (PKNS) dan projek pembangunan Sungai Klang di atas tanah kerajaan negeri seluas 600 ekar, sekali gus mencetuskan kekecohan di sidang Dewan Undangan Negeri (DUN) Selangor, hari ini.Terdahulu, Hilman yang membacakan jawapan bertulis yang diterimanya, memaklumkan PKNS telah mencatatkan kerugian sebelum cukai dan zakat sebanyak RM719.2 juta bagi tempoh berakhir 31 Disember 2020.Beliau berkata, kerugian terbesar dalam sejarah PKNS itu disebabkan oleh rosot nilai pelaburan membabitkan anak-anak syarikat PKNS berjumlah RM636.6 juta.“Justeru, apakah punca rosot nilai tersebut? Amat tidak memadai apabila kerajaan negeri atau PKNS menggunakan alasan bahawa pasaran hartanah yang lemah untuk menjustifikasikan kerugian itu,” katanya ketika berucap pada perbahasan Rang Undang-Undang Perbekalan 2022 pada Mesyuarat Kedua Persidangan Penggal Keempat DUN Selangor ke-14 hari ini.Mengulas lanjut, Hilman berkata pencapaian kajian yang dibuat dalam pelbagai syarikat hartanah yang disenarai di Bursa Malaysia sepanjang 2018 hingga 2020 menyaksikan syarikat dalam bidang itu merekodkan keuntungan dan tidak mencatatkan kemerosotan nilai seperti direkodkan PKNS.“Saya yakin pastinya syarikat hartanah yang berjaya ini melaksanakan strategi korporat secara berhemah dan teratur serta mengikut tatacara pentadbiran yang mantap bagi mendepani cabaran hartanah dalam keadaan hari ini,” katanya.Tambah beliau, kerugian itu membuktikan PKNS sedang mengalami masalah penstrukturan asas kerana perniagaan PKNS adalah berteraskan hartanah.“Jadi kita ingin bertanya adakah PKNS berdepan ‘ancaman semasa’ yang mana kita harus memastikan bahawa kita dapat keluarkan PKNS daripada masalah ini,” tambah beliau.Dalam pada itu, Hilman turut mempersoalkan keputusan kerajaan Selangor menyerahkan projek pembangunan Sungai Klang di atas tanah kerajaan negeri kepada sebuah syarikat yang mempunyai aset ketara bersih negatif.Beliau mendakwa, projek itu akan dilaksanakan membabitkan keluasan 600 ekar di sepanjang 56 kilometer jajaran Sungai Selangor.“Apakah rasionalnya kerajaan negeri serahkan projek pembangunan Sungai Klang kepada sebuah syarikat yang hakikatnya muflis?“Jangan kita ambil remeh dan lesu terhadap perkara-perkara begini dan akhirnya yang menjadi mangsa dan dikambing hitamkan adalah penjawat awam,” tegasnya.Namun begitu, isu yang dibangkit Hilman menimbulkan rasa tidak puas hati dalam kalangan beberapa wakil rakyat termasuk Adun Banting, Lau Weng Sang yang turut meminta Hilman mendedahkan nama syarikat tersebut.Seterusnya, Speaker DUN Selangor Ng Suee Lim menegaskan supaya Hilman menamatkan perbahasannya dan berkata pihak kerajaan boleh menjawab soalan tersebut.“Kerajaan boleh jawab, saya hendak Gombak Setia tamatkan sekarang,” tegasnya.


Segerakan perbicaraan kes-kes rasuah, kata Sultan Selangor

Sultan Selangor Sultan Sharafuddin Idris Shah hari ini bertitah menyeru agar perbicaraan kes-kes rasuah disegerakan dan mahkamah tidak melayani penangguhan kes tanpa alasan yang kukuh kerana rakyat sudah muak dan bosan melihat pendakwaan yang berlarutan terlalu lama.Menurut hantaran di laman Facebook Selangor Royal Office, Sultan Sharafuddin turut menyasarkan agar gejala rasuah di Selangor dapat dibanteras sepenuhnya supaya ia tidak menjadi masalah yang lebih besar dan boleh memudaratkan generasi masa hadapan serta merosakkan masyarakat.Titah itu dibuat kerana kebimbangan baginda berhubung peningkatan yang tinggi membabitkan kes-kes rasuah khususnya di Selangor selepas berkenan menerima menghadap dan mendengar taklimat daripada Ketua Pesuruhjaya Suruhanjaya Pencegahan Rasuah Malaysia (SPRM) Azam Baki di Istana Bukit Kayangan hari ini.“Baginda menzahirkan kebimbangan dengan perkembangan terbaharu ini dan berharap agar SPRM dapat melakukan siasatan yang telus dan teliti, supaya pelaku yang dihadapkan ke mahkamah tidak terlepas dengan mudah,” menurut kenyataan itu.Turut berangkat pada pertemuan selama dua jam itu ialah Raja Muda Selangor Tengku Amir Shah.


Terengganu catat kadar kebolehjangkitan Covid-19 tertinggi, kata KP Kesihatan

Terengganu mencatatkan kadar kebolehjangkitan (Rt) harian tertinggi di negara ini iaitu pada 1.36 setakat semalam, kata Ketua Pengarah Kesihatan Dr Noor Hisham Abdullah.Berdasarkan infografik yang dikongsikan menerusi akaun Twitter beliau, Melaka merekodkan Rt kedua tertinggi pada 1.28, diikuti  Sarawak (1.25), Putrajaya (1.19), Perak (1.17), Kedah (1.15), Perlis (1.15), Kuala Lumpur (1.12), Labuan (1.11) Pahang (1.1), Selangor (1.1) dan Kelantan (1.09) .Johor, Sabah, Negeri Sembilan dan Pulau Pinang pula merekodkan Rt paling rendah, masing-masing pada 1.04, 1.03, 1.01 dan 1.0.Rt untuk seluruh negara pula ialah 1.04, katanya.


Mahkamah arah Syed Saddiq bela diri kes gubah wang haram, pecah amanah

Mahkamah Tinggi Kuala Lumpur hari ini memerintahkan bekas menteri belia dan sukan Syed Saddiq Syed Abdul Rahman membela diri terhadap empat pertuduhan bersubahat dalam jenayah pecah amanah (CBT), penyelewengan aset dan pengubahan wang haram.
Pesuruhjaya kehakiman Azhar Abdul Hamid membuat keputusan itu selepas mendapati pihak pendakwaan berjaya membuktikan kes prima facie terhadap Syed Saddiq, 29, di akhir kes pendakwaan.
Presiden Muda itu didakwa bersubahat dengan Penolong Bendahari Pemuda Bersatu (Armada) Rafiq Hakim Razali (ketika itu) yang diamanahkan dana Armada berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut di Malayan Banking Berhad, Taman Pandan Jaya di sini antara 8 dan 21 April 2018.
Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Nadma beri amaran banjir akibat fenomena air pasang besar

Air pasang besar dijangka berlaku di beberapa kawasan bermula semalam hingga Khamis ini, menurut Agensi Pengurusan Bencana Negara (Nadma).
Nadma menerusi perkongsian di laman Facebook memaklumkan Pusat Hidrografi Nasional meramalkan kawasan terlibat adalah Kuala Muda, Kedah; Bagan Datuk, Perak; Pelabuhan Klang, Selangor serta Batu Pahat dan Pontian di Johor.
Menurut Nadma fenomena itu berpunca daripada pengaruh daya tarikan graviti ketika kedudukan bulan dan matahari sejajar, seterusnya berkemungkinan menyebabkan limpahan air di daratan serta banjir di lokaliti kawasan rendah pesisir pantai.
"Penduduk berhampiran pesisir pantai disaran lebih peka dan berwaspada semasa fenomena ini berlaku," menurut perkongsian itu.
Maklumat lanjut dan jadual pasang surut edisi 2022 boleh didapati di laman web https://hydro.gov.my/ramalanpasangsurut


Sidang khas Parlimen ditangguhkan 2 minggu, kata KP Kesihatan

Kementerian kesihatan mencadangkan supaya sidang khas Dewan Rakyat ditangguhkan selama dua minggu bagi mencegah penularan penyakit Covid-19 dari di Parlimen, kata Ketua Pengarah Kesihatan Dr Noor Hisham Abdullah.“Kementerian kesihatan mencadangkan agar semua sesi mesyuarat termasuk mesyuarat Jawatankuasa Pilihan dan Pilihan Khas Parlimen serta pembentangan yang dirancang di Parlimen atau yang melibatkan individu yang berada di Parlimen pada 26 Julai sehingga 29 Julai 2021 ditangguhkan sementara waktu untuk tempoh dua minggu bermula dari 29 Julai 2021,” katanya Noor Hisham dalam satu kenyataan hari ini.Hari ini Pakatan Harapan (PH) memberi amaran kepada Noor Hisham, mempersoalkan arahan beliau supaya premis Parlimen dikuarantin ekoran tercetus kes Covid-19 di kawasan itu sehingga menyebabkan sesi sidang khas Dewan Rakyat terpaksa ditangguhkan.“Kami juga memberi amaran keras kepada Muhyiddin Yassin agar tidak memperalat agensi dan kementerian-kementerian, termasuk ketua pengarah kesihatan, untuk menutup Parlimen pada Isnin ini,” kata Presiden PKR Anwar Ibrahim, Setiausaha Agung DAP Lim Guan Eng dan Presiden Amanah Mohamad Sabu dalam sebuah kenyataan hari ini.“Ketua pengarah kesihatan juga diingatkan agar tidak membenarkan diri beliau diperalat demi menutup Parlimen dan menghalang sidang khas seperti yang dititah Yang di-Pertuan Agong.”Menurut Noor Hisham, penilaian risiko kejadian jangkitan Covid-19 di Parlimen juga akan dinilai dari semasa ke semasa dan memohon semua individu yang berada di Parlimen pada 26 hingga 29 Julai 2021 untuk memantau status kesihatan secara kendiri menggunakan aplikasi MySejahtera.“Sekiranya mengalami gejala, sila jalani pemeriksaan dan rawatan di fasiliti kesihatan berhampiran dengan tempat tinggal masing-masing,” katanya.“Kerjasama semua yang terlibat dipohon agar sentiasa mematuhi prosedur operasi standard (SOP) yang telah ditetapkan kerajaan demi memastikan penularan jangkitan dapat diputuskan. Kesihatan dan keselamatan semua menjadi tanggungjawab kita bersama.”Pada 28 Julai lalu, sebanyak 56 kes positif dikesan setakat hasil ujian saringan yang dijalankan antara 21 hingga 25 Julai bagi sesi Mesyuarat Khas Parlimen.Noor Hisham berkata, daripada jumlah tersebut, dua kes melibatkan ahli Parlimen, pegawai pengiring (enam), manakala 48 kes lagi melibatkan pegawai dari pelbagai agensi kerajaan.


Kerajaan masih kaji campur dua vaksin bagi lengkapkan vaksinasi

Kerajaan masih mengkaji dan mempertimbangkan kaedah campuran atau ‘mix and match’ vaksin Covid-19 Pfizer-BioNTech dan AstraZeneca, bagi melengkapkan dua dos vaksin.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata, perkara tersebut telah pun dibentangkan dalam Jawatankuasa Khas Jaminan Akses Vaksin Covid-19 (JKJAV) dua minggu lepas, namun setakat ini keputusan mengenai kaedah campuran vaksin itu belum dimuktamadkan.“(Campuran vaksin) Masih lagi dalam kajian dan kita bentangkan di JKJAV dua minggu lepas, tetapi belum dimuktamadkan lagi oleh jawatankuasa kerja teknikal kita,” katanya ketika ditemui pemberita selepas melawat pusat pemberian vaksin (PPV) Stadium Tertutup Gong Badak di Kompleks Sukan Negeri hari ini.Khairy yang juga menteri sains, teknologi dan inovasi melalui sesi webinar yang dihoskan oleh ‘Oxford and Cambridge Society of Malaysia’ semalam dilaporkan berkata, terdapat beberapa data ‘real-world’ yang diterima dari Jerman, mengenai vaksinasi heterologi menggunakan AstraZeneca bagi dos pertama dan Pfizer untuk dos kedua, yang telah terbukti meningkatkan peneutralan antibodi dan menjadi lebih efektif terhadap varian.Dalam perkembangan lain, Khairy berkata Terengganu akan menerima lebih 200,000 dos lagi bekalan vaksin Covid-19 mulai bulan depan, dan ia sekali gus membolehkan kadar suntikan di negeri ini mencapai 12,000 dos sehari.“Sudah pasti kita akan meningkatkan lagi penghantaran vaksin ke Terengganu, terutama bermula bulan Julai. Kita akan bincang selepas ini, tetapi dijangkakan lebih daripada 200,000 dos akan kita hantar,” katanya.Sebelum ini Pengarah Kesihatan Terengganu Dr Nor Azimi Yunus berkata, ketika ini sebanyak 5,380 suntikan harian Covid-19 diberikan kepada rakyat Terengganu, melalui 14 PPV seluruh negeri.Sementara itu Khairy berkata pihaknya akan berbincang untuk menghantar pasukan ‘Mobile Outreach’ untuk proses vaksinasi kepada penduduk di Pulau Redang dan Pulau Perhentian.“Mengenai vaksin dos tunggal yang akan kita hantar ke Sabah dan Sarawak serta kawasan pedalaman, mungkin penempatan di pulau juga adalah pilihan untuk kita hantar,” katanya.Turut hadir pada lawatan tersebut Menteri Besar Ahmad Samsuri Mokhtar, Timbalan Menteri Sains, Teknologi dan Inovasi Ahmad Amzad Hashim, Exco Kesihatan Negeri Dr Alias Razak dan Dr Nor Azimi.


Kerjasama PN-PH: Tak mudah tapi boleh direalisasi

Menolak kluster mahkamah daripada kembali berkuasa wajib dijadikan kepentingan bersama atau “common interest” Perikatan Nasional (PN) dan Pakatan Harapan (PH) bagi merintis jalan kepada kerjasama politik antara kedua-dua gabungan itu walaupun ketika ini, harapan untuk rakyat melihat perkara tersebut dijayakan kelihatan agak kabur.Tanpa “common interest” – mustahil untuk PN dan PH dapat menterjemahkan kerjasama politik kerana kedua-dua parti dibayangi dengan sejarah lalu dan ini dapat dilihat daripada kenyataan beberapa pemimpin dalam komponen PN dan PH.Kepentingan bersama inilah juga yang dibawa Muhyiddin Yassin, sehinggakan beliau tegaskan sekali lagi pada Sabtu lalu bahawa Bersatu tiada agenda tersembunyi, kerana sedar kebangkitan rakyat yang diterjemahkan pada PRU14 dalam menolak rasuah sehingga tersungkurnya Barisan Nasional (BN) hanya sia-sia jika kluster mahkamah diberi laluan untuk kembali berkuasa.Pun begitu, harus diakui bahawa usaha untuk menjayakan kerjasama ini tidak mudah tetapi bukanlah sesuatu yang mustahil. Ketika ini memang berlaku penolakan daripada beberapa pemimpin khususnya dalam PH, tetapi jika kepentingan bersama untuk menolak kluster mahkamah dapat dijadikan kunci, kerjasama berkenaan boleh direalisasikan sekalipun jalannya berliku.Lebih-lebih lagi rakyat sendiri sedang menunggu langkah politik Anwar Ibrahim selepas kem Rafizi Ramli menguasai pemilihan PKR. Anwar pastinya sedar tanpa kerjasama, cita-cita politiknya tidak akan pergi ke mana dan tidak mustahil kedudukannya dalam PKR juga terancam.PKR perlu realistik dan tidak boleh terlalu mengikut “kepala” Rafizi semata-mata. PKR kena menyantuni hasrat rakyat yang mahu kluster mahkamah dihalang daripada kembali berkuasa sekarang dan bukannya perlu menunggu PRU16. DAP, Amanah dan Pas juga perlu berjiwa besar dengan mencari persamaan dan bukannya mengungkit kisah silam.Kini terpulang kepada PN dan PH untuk menentukan jalan politik yang hendak dipilih. Mahu memilih kemenangan atau kekal menjadi pembangkang dalam PRU15 nanti. Jika kemenangan yang dipilih – jalannya cuma satu iaitu bentuklah kerjasama. Seperkara lagi, jika kerjasama ini berjaya direalisasikan perlu diputuskan lebih awal siapakah yang bakal menjadi perdana menteri. Calonnya hanyalah Muhyiddin atau Anwar – tetapi di antara dua tokoh ini siapakah yang paling diyakini dan boleh diterima majoriti rakyat kebanyakan.Berdasarkan kajian daripada banyak pihak, Muhyiddin lebih disenangi dan diyakini. Anwar walaupun telah banyak kali mencuba tetap gagal, baik menerusi pilihan raya umum mahu pun melalui sokongan ahli Parlimen tetapi demi kestabilan, Muhyiddin dan Anwar harus berunding.Pastinya hal penentuan bakal perdana menteri ini juga tidak mudah, sama berlikunya seperti hendak membentuk kerjasama politik tetapi perlu dibuat dengan seteliti mungkin berasaskan situasi menang-menang, ibarat menarik rambut dalam tepung – rambut tak putus, tepung tak berselerak.Analoginya mudah. Kalau mengambil teladan daripada kempen kelayakan Piala Asia, pemilihan jurulatih yang tepat cukup kritikal kerana ia menjadi kunci utama jatuh bangun sesebuah pasukan – sesudah pembangunan akar umbi disusun dengan rapi. Vietnam sudah membuktikan hal ini dan kini Malaysia mengikut jejak.Di bawah jurulatih baru, kualiti dan persembahan Harimau Malaya berubah ketara dalam masa yang singkat walaupun pemain yang ditampilkan adalah muka sama. Peminat pun seronok dengan kembali menaruh harapan dan memberi sokongan kepada pasukan kebangsaan sekalipun perjalanan skuad negara masih panjang.Begitu jugalah halnya dalam politik ini. Kalau calon perdana menteri tepat, rakyat akan memberi sokongan dan kepercayaan tetapi pasukan yang hendak bertanding itu perlu diperkukuhkan dahulu. Kini “bola” sudah berada di kaki pemain politik PN dan PH. Pertandingan akhir pun sudah tidak berapa lama lagi. Tepuk dada, pilihlah apa yang rakyat minta.


Onn Hafiz dilantik MB baru Johor

Ahli Dewan Undangan Negeri (DUN) Machap Onn Hafiz Ghazi hari ini mengangkat sumpah sebagai menteri besar Johor ke-19 selepas mendapat perkenan Sultan Ibrahim Sultan Iskandar di Istana Bukit Serene.Semalam, beliau diuar-uarkan menjadi menteri besar selepas Hasni Mohammad semalam mencadangkan golongan muda dipilih bagi mengetuai kerajaan negeri yang baru.“Melihat sokongan dan kedudukan orang muda yang penting dalam pembangunan negeri Johor, dan demi kemakmuran negeri yang berpanjangan, saya mencadangkan agar pucuk pimpinan parti memilih orang muda untuk memimpin negeri Johor,” katanya.Sepanjang kempen Pilihan Raya Negeri (PRN) Johor minggu lalu, Hasni diumumkan oleh Presiden Umno Ahmad Zahid Hamidi sebagai calon menteri besar Barisan Nasional (BN).Bagaimanapun, ketika Zahid mengadap Sultan Ibrahim semalam bagi menyampaikan nama calon menteri besar BN, Adun Benut itu mengeluarkan kenyataan untuk memberikan tampuk pentadbiran kepada golongan muda.Onn mewakili BN berdepan pertandingan empat penjuru di Machap menentang calon Pejuang Shahruddin Md Salleh, Perikatan Nasional diwakili Azlisham Azhar dan calon Muda, Sangaran Rawisandran.Beliau merupakan Adun Layang-Layang selepas memenangi pertandingan tiga penjuru pada PRU14.Ketika pentadbiran Hasni, Onn dilantik sebagai exco pelancongan, belia dan sukan.BN menang besar pada PRN Johor ke-15 Sabtu lalu, di mana gabungan itu memenangi 40 dari 56 kerusi DUN.Ia merupakan kemenangan PRN kedua gabungan itu selepas Melaka akhir tahun lalu.


Kini Nusantara jadi nama ibu negara

Indonesia mengumumkan ibu negara barunya akan bernama Nusantara.Kota yang akan didirikan di wilayah atau provinsi Kalimantan Timur itu bakal menggantikan Jakarta.Maka Nusantara akan digunakan untuk merujuk ibu kota baru Indonesia itu saja dan tidak pada perkara lain.Asal perkataan Nusantara adalah dari kata-kata Mahapatih Majapahit, Gajah Mada yang berkuasa pada kurun ke-14.Walaupun pusat pemerintahan Majapahit adalah di Jawa tetapi kekuasaannya banyak wilayah di kepulauan sekitarnya termasuk Temasek iaitu Singapura dan juga Semenanjung Melayu.Mahapatih bermaksud bendahara, iaitu semacam perdana menteri.Walaupun Gajah Mada bukan seorang raja tetapi beliaulah yang mempunyai kuasa dan berperanan besar menjadikan Majapahit sebagai sebuah empayar agung.Gajah Mada membahagikan empayar Majapahit kepada dua, Jawa dan Nusantara.Segala wilayah di luar Jawa dipanggil Nusantara.Nusa membawa maksud negeri.Walaupun Nusantara diterjemahkan sebagai gugusan pulau-pulau tetapi ia juga bermaksud negeri.Dalam pandangan dunia Majapahit, pulau dan negeri adalah serupa.Perkataan nusa sudah menjadi sebahagian daripada bahasa Melayu Indonesia dan Malaysia.Frasa “untuk nusa dan bangsa” yang berasal dari Indonesia juga turut digunakan dalam Bahasa Malaysia.Indonesia juga menamakan Kepulauan Sunda Kecil sebagai Nusa Tenggara iaitu negeri-negeri yang berada di Indonesia tenggara.Begitu juga dengan perkataan antara.Agensi berita Indonesia bernama Antara.Di Malaysia, istilah antarabangsa juga digunakan sejak sebelum merdeka lagi.Jadi, dari maksud asal yang diterbitkan oleh Majapahit, Nusantara merujuk kepada pulau-pulau di luar Jawa.Maknanya Nusantara tidak termasuk Jawa.Ada satu lagi istilah yang merangkumi kedua-dua Jawa dan Nusantara.Istilah itu adalah Kepulauan Sunda. Ia terbahagi dua.Kepulauan Sunda Besar yang merujuk kepada Sumatera, Jawa, Kalimantan dan Sulawesi.Kepulauan Sunda Kecil pula terdiri daripada Nusa Tenggara termasuk pulau Timor di mana terletaknya Timor Timur atau Timor Leste.Semenanjung Malaysia, Singapura dan Thailand Selatan tidak termasuk dalam Kepulauan Sunda.Begitu juga dengan Kepulauan Maluku dan pulau Papua.Perkataan Nusantara mempunyai keistimewaan bagi orang Indonesia dan Malaysia tetapi membawa maksud berbeza bagi kedua-dua rakyat negara itu.Bagi orang Malaysia, Nusantara merujuk kepada suatu rantau yang didiami oleh kaum-kaum rumpun Melayu di Asia Tenggara.Rumpun Melayu di sini bermaksud kaum-kaum yang bertutur bahasa Melayu atau berkaitan dengannya.Maka wilayah Nusantara ini meliputi Thailand Selatan, Malaysia, Indonesia, Singapura dan Brunei.Sejak tahun 1980-an, perkataan Nusantara dipopularkan oleh sasterawan, seniman dan budayawan Malaysia.Ia lebih banyak digunakan dalam bidang kebudayaan bagi merujuk bentuk seni yang berasal dari Malaysia dan Indonesia.Ini kerana kedu-dua negara berkongsi budaya dan kesenian yang tidak mengenal batas politik.Ini kerana batas politik itu hanyalah berasal daripada perjanjian antra Belanda dan British.Maka timbul istilah Balada Nusantara.Penyanyi tersohor Malaysia yang berasal dari Singapura, M Nasir pernah mendendangkan lagu bernama Nusantara.Tetapi istilah Nusantara mula dipopularkan di Malaysia oleh Dewan Bahasa dan Pustaka pada tahun 1970-an melalui majalah-majalahnya terutama Dewan Sastera.Malah ia menerbitkan jurnal ilmiah bernama Nusantara bagi menyiarkan artikel-artikel berkaitan Malaysia, Indonesia, Singapura dan Brunei.Pertama kali saya terjumpa perkataan Nusantara adalah pada awal tahun 1970-an.Ia disiarkan oleh majalah Time dalam suatu tajuk iklan besar pelancongan yang dibuat oleh agensi pemerintah Indonesia.Tulisan Nusantara yang besar itu dipaparkan bersama gambar Presiden Suharto.Iklan itu disiarkan berulangkali oleh majalah itu.Bagi orang Indonesia, perkataan Nusantara hanyalah nama alternatif bagi negara mereka.Ia tidak melibatkan Malaysia ataupun Brunei.Ketika sebelum kemerdekaan Indonesia, ada perbincangan mengenai nama negara itu.Semasa penjajahan Belanda, Indonesia bernama Hindia Timur Belanda.Jadi Nusantara adalah salah satu nama yang dicadangkan.Nusantara merupakan istilah tempatan sedangkan Indonesia adalah perkataan yang berasal dari Greek, bermaksud pulau-pulau India.Dalam kerangka pandangan Barat, Asia Tenggara dianggap sebagai India Timur, iaitu rantau yang terletak di sebelah timur kepada India. Sementara India Barat adalah atau Amerika Tengah.Pengasas-pengasas Indonesia melalui suatu jawatankuasa penggubal Perlembagaan yang turut dianggotai oleh seorang tokoh nasionalis, Muhammad Yamin akhirnya memilih perkataan Indonesia sebagai nama rasmi negara mereka.Selain daripada ia bersifat antarabangsa, perkataan Indonesia juga menegaskan bahawa ia mewarisi semua wilayah Hindia Timur Belanda, dari Sumatera hinggalah ke Papua Barat.Pada awal kemerdekaan, Belanda enggan melepaskan Papua Barat kepada Indonesia.Sedangkan perkataan Nusantara boleh membawa maksud kawasan yang turut meliputi Malaya, Singapura Sarawak, Brunei dan Sabah.Pada awal kemerdekaan, Indonesia tidak berhasrat untuk meliputi penguasaannya ke atas tanah jajahan British di Asia Tenggara walaupun nama Indonesia bagi keseluruhan pulau Borneo adalah Kalimantan.Maka pada zaman Sukarno, Sarawak, Brunei dan Sabah dinamakan sebagai Kalimantan Utara.Tetapi pada zaman Suharto, Kalimantan Utara adalah nama sebuah wilayah Indonesia yang tiada kaitan dengan Sarawak, Brunei atau Sabah.Walaupun nasionalis Indonesia tidak berminat terhadap Malaya kerana tumpuan mereka hanyalah pada tanah jajahan Belanda, tetapi pejuang-pejuang kemerdekaan Tanah Melayu pada peringkat awal mendokong penyatuan Malaya dan Indonesia.Mereka adalah dari kalangan Kesatuan Melayu Muda (KMM), sebelum Perang Dunia Kedua dan Parti Kebangsaan Melayu Malaya (PKMM) selepas perang itu.Malah pemimpin KMM mengadakan pertemuan dengan Sukarno di Taiping dalam perjalanan pulang mereka dari Vietnam selepas pertemuan dengan pemimpin Jepun.Sukarno mendapat mandat mereka untuk kemerdekaan Indonesia, tetapi ia tidak meliputi Malaya.Para pemimpin Indonesia tidak berminat terhadap Malaya kerana tumpuan mereka adalah kepada mempertahankan Indonesia daripada Belanda dan British yang mahu menakluk semula Indonesia.Ketika itupun pemimpin KMM dan PKMM tidak menggunakan istilah Nusantara bagi merujuk pada gabungan Indonesia-Malaya.Mereka menggunakan istilah Melayu Raya.Maksudnya ialah kalau Melayu, ia hanya merujuk pada Tanah Melayu tetapi apabila Melayu Raya ia meliputi seluruh bekas tanah jajahan Belanda dan British di Asia Tenggara.Tetapi ada sarjana Barat yang menamakan Melayu Raya ini sebagai Malaysia.Ia merupakan panggilan geografi, dan bukannya entiti, lama sebelum gagasan Persekutuan Malaysia dikemukakan.Tetapi Malaysia yang juga disebut sebagai Malay Archipelago atau Gugusan Kepulauan Melayu turut meliputi Filipina.Bagaimanapun nasionalis Filipina, Jose Rizal menyebut Malayan Nation untuk merujuk keseluruhan tanah-tanah jajahan Belanda, British dan Sepanyol di Asia Tenggara.Sebaik saja nama Malaysia diambil bagi menamakan entiti politik bekas tanah-tanah jajahan British di Asia Tenggara, istilah itu tidak lagi digunakan oleh para sajana untuk merujuk kepada rantau Kepulauan Melayu bagi mengelak kekeliruan.Ia bermakna istilah Malaysia telah diperkecilkan menjadi hanya nama sebuah negara di rantau itu.Begitu juga dengan nasib perkataan Nusantara.Daripada suatu perkataan yang merujuk kepada suatu rantau besar, Nusantara sudah menjadi hanya sebuah nama bandar raya walaupun ia merupakan ibu kota sebuah negara besar.


Lebih 400,000 kanak-kanak di Malaysia dijangkiti Covid-19 tahun ini

Lebih 400,000 kes jangkitan Covid-19 melibatkan individu bawah 18 tahun direkodkan tahun ini, meningkat daripada sekitar 12,000 pada tahun lepas.Menteri Kesihatan Khairy Jamaluddin berkata daripada jumlah tersebut, sebanyak 252,569 adalah murid sekolah manakala 42,831 lagi melibatkan kanak-kanak prasekolah dan lebih membimbangkan 67 kes kematian telah dicatatkan tahun ini.“Adalah tanggungjawab kita bersama untuk memastikan anak-anak terhindar daripada Covid-19 dengan memastikan persekitaran selamat buat mereka termasuk mengambil langkah pencegahan dan perlindungan sewajarnya,” katanya dalam ucaptama sempena Webinar Hidup Bersama-sama Virus Covid-19: Kanak-kanak dan Remaja hari ni.Khairy berkata bagi melindungi remaja berumur 12 hingga 17 tahun, kerajaan telah melaksanakan vaksinasi kepada golongan itu sebagai satu ikhtiar untuk melindungi mereka daripada Covid-19.Berdasarkan perincian portal CovidNow hari ini, kementerian kesihatan (KKM) memaklumkan 43% atau 1,352,870 remaja telah menerima sekurang-kurangnya satu dos vaksin Covid-19 setakat semalam.Khairy berkata walaupun vaksinasi memberikan perlindungan daripada kesan buruk Covid-19, tetapi ia belum mencukupi, sebaliknya pembudayaan amalan normal baru perlu terus dipraktik bagi mengelakkan risiko jangkitan.“Antara yang perlu kita amal dan terapkan kepada anak-anak termasuk memakai pelitup muka sepanjang masa; membasuh tangan dengan sabun atau menggunakan pensanitasi tangan; tidak hadir ke sekolah jika bergejala atau mempunyai kontak positif Covid-19 dan melakukan saringan di pintu masuk sekolah,” katanya.Beliau berkata usaha itu juga adalah satu persiapan dan persediaan warga sekolah serta ibu bapa untuk anak-anak mereka yang akan memulakan sesi persekolahan tidak lama lagi.Khairy berkata ibu bapa perlu memberikan sokongan dan galakan kepada anak-anak untuk mematuhi prosedur operasi standard (SOP) sama ada mereka telah divaksin atau tidak selain membudayakan cara hidup sihat antaranya dengan mempraktikkan hidup aktif, makan secara sihat dan selamat serta menjauhi amalan merokok.“Kesihatan rakyat bergantung kepada kerjasama semua pihak…dalam berhadapan dengan Covid-19 tiada seorang pun yang selamat daripada jangkitan, sehingga setiap orang selamat,” katanya.


Ahli Parlimen mesti patuh atau hilang kelayakan, kata MoU ditandatangani ketua parti

Perjanjian persefahaman (MoU) yang ditandatangani oleh gabungan yang membentuk kerajaan Perdana Menteri Anwar Ibrahim dilihat menghapuskan hak individu ahli Parlimen untuk bebas dalam melakukan pengundian di Dewan Rakyat, di mana parti politik diberitahu sesiapa yang tidak menyokong usul kerajaan akan dianggap gugur sebagai ahli Parlimen.
Menurut memorandum yang ditandatangani Pakatan Harapan, Barisan Nasional, GPS, GRS dan Warisan, semua pihak mesti menyokong perdana menteri dalam sebarang usul undi percaya atau rang undang-undang perbekalan serta mana-mana prosedur Parlimen lain yang boleh menjejaskan kerajaan.
Ia juga berkata setiap parti bertanggungjawab untuk menguruskan secara dalaman bagi memastikan sokongan ahli Parlimen, sambil menambah bahawa ahli Parlimen yang mengundi di luar keputusan parti akan dianggap hilang kelayakan, dan kerusi mereka akan dikosongkan.
"Parti ahli Parlimen tersebut hendaklah mengeluarkan notis kepada Yang di-Pertua Dewan Rakyat atas pengosongan tersebut menurut Artikel 49A(1) Perlembagaan Persekutuan untuk memberi notis kepada Suruhanjaya Pilihanraya untuk mengadakan pilihanraya kecil,” kata memorandum itu.
MoU yang dimeterai hari ini dibuat kira-kira tiga minggu selepas Anwar dinamakan sebagai perdana menteri setelah beberapa hari negara berdepan kemelut politik selepas Pilihan Raya Umum ke-15, yang menyaksikan tiada satu pun gabungan utama memperoleh majoriti mudah untuk membentuk kerajaan.
Selepas waktu akhir untuk pemimpin gabungan politik mengemukakan bukti sokongan terhadap mereka, Yang di-Pertuan Agong Sultan Abdullah Sultan Ahmad Shah dilaporkan tidak mengendahkan penyerahan 115 akuan berkanun (SD) daripada ahli Parlimen yang menyokong Pengerusi Perikatan Nasional Muhyiddin Yassin sebagai perdana menteri.
Muhyiddin kemudiannya berkata beliau tidak bersetuju dengan cadangan Agong supaya gabungannya bekerjasama dengan Anwar untuk membentuk "kerajaan perpaduan".
Pihak istana kemudiannya menamakan Anwar sebagai perdana menteri di mana Gabungan Parti Sarawak berkata mereka akan mematuhi titah Agong.
MoU yang dimeterai hari ini adalah perjanjian kedua selepas persefahaman serupa ditandatangani pada 2021 antara bekas perdana menteri Ismail Sabri Yaakob dan PH.
MoU itu kemudiannya memastikan sokongan kepada kerajaan Ismail sebagai timbal balik kepada beberapa tuntutan PH, termasuk pengenalan akta anti lompat parti.


Nazeri Lajim jalani hukuman gantung di penjara Singapura

Warga Singapura Nazeri Lajim dihukum gantung pagi ini, menjadikannya pelaksanaan hukuman mati terbaru selepas beberapa pelaksanaannya terhadap pesalah dadah di republik itu walaupun kecaman terhadap penggunaan undang-undang tersebut semakin meningkat.
Nazeri dihukum gantung pada pukul 6 pagi tadi di Penjara Changi Singapura, dan ahli keluarganya sedang menguruskan pengambilan jenazah dan urusan pengebumian juga sedang dijalankan.
Aktivis anti hukuman mati Kokila Annamalai dalam sebuah hantaran Twitter mengesahkan sembahyang jenazahnya akan di adakan pada pukul 10 pagi ini.
"Kemudian, Nazeri akan dibawa ke Tanah Perkuburan Masjid Al-Firdaus, 11 Jalan Abadat."
Nazeri, 64, dijatuhi hukuman mati pada 2017, lima tahun selepas dia ditahan bersama dua bungkusan mengandungi heroin.
Nazeri adalah salah seorang dari 17 banduan bilik akhir yang memfailkan saman terhadap kerajaan Singapura, menuduhnya melakukan diskriminasi kaum dan berat sebelah dalam pendakwaan berdasarkan etnik Melayu mereka.
Saman itu ditolak akhir tahun lalu di mana hakim menyifatkannya sebagai penyalahgunaan proses mahkamah.
Peguam negara Singapura juga turut mendakwa dua peguam yang mewakili mereka di mahkamah, di mana mereka diperintah membayar kos kerana memfailkan saman "tanpa persetujuan".
Pada Rabu, Mahkamah Tinggi Singapura menolak permohonannya untuk mengenepikan pelaksanaan hukumannya bagi memberi laluan semakan kehakiman berkait hak perlembagaannya untuk mendapatakan layanan setara.
Dalam rayuan terakhirnya semalam, Nazeri terpaksa membela diri selepas tiada peguam yang tampil untuk mewakilinya di mahkamah, di sebalik ketakutan yang wujud dalam kalangan pengamal undang-undang Singapura.
Bagaimanapun, hakim berkata keputusan mahkamah adalah muktamad.


Kerajaan teliti cadangan penubuhan RCI siasat kerugian Tabung Haji

Kerajaan sedang mempertimbangkan dan memperhalusi cadangan penubuhan Suruhanjaya Siasatan Diraja (RCI) bagi menyiasat punca sebenar kerugian Lembaga Tabung Haji (TH) dengan penuh teliti seperti diputuskan dalam Mesyuarat Jemaah Menteri, 8 Ogos lalu, kata Menteri di Jabatan Perdana Menteri (Hal Ehwal Agama) Zulkifli Mohamad Al-Bakri.Beliau berkata, antara perkara sedang diteliti kerajaan ialah dari aspek perundangan dan kaedah pelaksanaan RCI terbabit supaya penubuhannya mencapai matlamat seperti diharapkan semua pihak.“Apa yang paling penting sekarang adalah untuk memastikan segala urus tadbir TH mestilah menepati kepentingannya sebagai institusi milik umat Islam di negara ini.“Justeru, saya memohon ahli Yang Berhormat dapat memberikan sepenuh kepercayaan kepada kerajaan untuk memelihara kesucian institusi umat Islam ini,” katanya di Dewan Rakyat hari ini.Beliau menjawab soalan Abdul Azeez Abdul Rahim (BN-Baling) yang meminta perdana menteri menyatakan apakah langkah yang diambil kerajaan bagi mewujudkan RCI berkenaan Tabung Haji bagi menamatkan polemik politik yang membelenggu institusi tersebut.Dalam pada itu, Zulkifli mengesahkan TH Plantations Bhd (THP) belum membuat sebarang pengumuman secara rasmi berhubung urusan penjualan tanah milik anak syarikat TH di Sarawak kepada Tamaco Plantation Sdn Bhd (Tamaco) yang dikatakan 20% lebih rendah daripada nilai pasaran.“Saya mengucapkan terima kasih kepada YB Baling dan menariknya beliau lebih tahu daripada kami (menteri Kabinet). Jadi terima kasih banyaklah.“Setakat ini THP tidak membuat sebarang pengumuman awam berhubung transaksi berkenaan. Kita akan meneliti dengan sebaik mungkin.”Azeez ketika mengemukakan soalan tambahan mendedahkan sepucuk surat kononnya dikeluarkan oleh kementerian hal ehwal ekonomi yang mengesahkan tanah milik THP berkenaan akan dijual dengan harga RM170 juta dan menuntut kerajaan memberikan rasional penjualannya di bawah harga pasaran sekarang.


Anwar harus saman media antarabangsa atas dakwaan ‘homoseksual tegar’, kata ketua pembangkang

Ketua Pembangkang Hamzah Zainuddin mencabar Perdana Menteri Anwar Ibrahim supaya mengambil tindakan terhadap media antarabangsa yang mengeluarkan laporan hingga boleh mencemarkan imej negara.
Beliau menggunakan contoh laporan media dari Itali Agenzia Nova yang menerbitkan artikel bertajuk "First Full-blown Homosexual Elected Prime Minister in an Islamic Country".
"Tindakan tegas harus diambil," kata setiausaha agung Perikatan Nasional (PN) itu di Dewan Rakyat hari ini.
“Kerajaan bertanggungjawab untuk memaklumkan kepada seluruh dunia bahawa Tambun (Anwar) sudahpun diberi pengampunan oleh Yang di-Pertuan Agong."
Tambahnya, Anwar tidak wajar sekadar menjadi jaguh kampung kerana hanya berani mengambil tindakan terhadap mereka di dalam negara sahaja.
"Betul! Dulu Tambun telah dihukum oleh mahkamah kerana keasalah luar tabiinya, tetapi sekarang sudah bebas kerana telah diberi pengampunan.
"Jangan dibiarkan sehingga dunia percaya seolah-olah PM Malaysia pengamal homoseksual tegar. Ini cerita lama," tambah beliau.
Selain itu, Hamzah berkata, PN turut bersedia untuk menjadi pembangkang yang berwibawa dan mengambil alih kerajaan apabila tiba masanya.
Hamzah berkata, memandangkan Anwar sudah menjadi perdana menteri dan memegang portfolio menteri kewangan adalah tidak wajar untuk beliau membuat tuduhan sombrono dan timbulkan persepsi buruk terhadap kerajaan lama.
Katanya, sekiranya terdapat apa-apa kesalahan yang dilakukan mana-mana individu, Anwar yang juga ahli Parlimen Tambun kini mempunyai kuasa untuk mengambil tindakan sewajarnya.
Malah, katanya presiden PKR itu juga boleh merujuk kepada bekas menteri kewangan berhubung perbelanjaan kerajaan ketika Muhyiddin Yassin menjadi perdana menteri memandangkan Tengku Zafrul Aziz yang kini berada di "pihanyak" di blok kerajaan selepas dilantik sebagai menteri perdagangan antarabangsa dan industri.
"Tanya senator menteri Miti, bagaimana cara pengurusan rangsangan dan bantuan RM600 bilion yang telah diumumkan dalam dalam pemerintahan kerajaan pimpinan Pagoh (Muhyiddin)," katanya ketika berucap pada Perbahasan Undi Percaya kepada perdana menteri.
Menjelaskan lanjut, Hamzah yang juga ahli Parlimen Larut, berkata sebahagian besar dana "RM600 bilion" yang dibelanjakan adalah berbentuk bukan fiskal iaitu tidak melibatkan perbelanjaan kerajaan.
"Ia termasuk pengeluaran KWSP seperti i-Lestari, i-Sinar, i-Citra, pengurangan pembayaran KWSP bernilai RM10 bilion, moratorium bayaran pinjaman bank untuk individu dan syarikat dan pelbagai inisiatif untuk membantu golongan terjejas ekoran penularan Covid-19," katanya.
Selain itu, Hamzah turut mempersoalkan tindakan kerajaan menyekat kandungan media sosial tertentu yang mana perbuatan ini disifatkan sebagai menyekat kebebasan media.
Beliau turut mengingatkan bahawa tindakan itu bercanggah dengan juga bercanggah dengan pendirian dan tawaran manifesto Pakatan Harapan (PH).
"Selain kegilaan menyaman sesiapa saja yang mengkritik individu tertentu dalam kerajaan, kerajaan ini juga sedang menyekat kebebasan dan kreativiti anak-anak muda di media sosial.
"Fungsi penting demokrasi ini akan rosak apabila kebebasan media dihadkan dan kesan buruknya akan menyebabkan pemimpin serta rakyat tidak lagi mempunyai akses kepada maklumat benar," kata Hamzah yang mengambil petikan daripada manifesto PH.


DAP nafi wujud ‘pengundi hantu’ di konvensyen Perak

Dakwaan wujudnya ‘pengundi hantu’ pada Konvensyen DAP Perak ke-19 sehingga mencetuskan insiden kekecohan pada konvensyen itu semalam adalah tidak berasas, kata Setiausaha Organisasi Kebangsaannya Anthony Loke Siew Fook.Beliau berkata semua proses pemilihan kepimpinan parti DAP di semua peringkat sentiasa dijalankan dengan telus tanpa memihak kepada mana-mana individu dan insiden tersebut tidak seharusnya berlaku dalam mana-mana persidangan DAP.“Dakwaan berkenaan ‘pengundi hantu’ adalah tidak berasas sama sekali. Senarai perwakilan untuk konvensyen biasa negeri adalah disahkan oleh bahagian organisasi, ibu pejabat kebangsaan DAP.“Setiap wakil yang layak untuk hadir ke konvensyen biasa negeri berhak untuk mengundi selagi proses pengundian belum ditutup oleh pengurus pilihan raya,” katanya dalam kenyataan hari ini.Semalam, berlaku sedikit kekecohan sewaktu Konvesyen DAP Perak ke-19 di Ipoh, apabila didakwa wujudnya pengundi hantu yang akan memilih ahli ke Jawatankuasa Negeri dan isu tempoh pengundian yang tiba-tiba dilanjutkan.“Saya menyeru setiap anggota parti untuk menghormati proses pemilihan parti, menerima sebarang keputusan pemilihan dengan hati yang terbuka dan sentiasa menjunjung perlembagaan parti yang menjadi asas kepada perjalanan serta fungsi parti,” kata Loke.


Lima sekolah di Kota Kinabalu catat kes positif Covid-19

Sebanyak lima sekolah di Kota Kinabalu telah merekodkan kes positif Covid-19, kata Menteri Kerajaan Tempatan dan Perumahan Sabah Masidi Manjun.Masidi yang juga jurucakap kerajaan negeri mengenai Covid-19 berkata sekolah tersebut ialah Sekolah Jenis Kebangsaan Cina (SJKC) Shan Tao yang merekodkan tiga kes, Sekolah Menengah Shan Tao (tiga kes), SJKC Chung Hwa (dua kes), SJKC Chung Hwa Likas (satu kes) dan Sekolah Rendah Kebangsaan Lok Yu (satu kes).“Terdapat dakwaan tular sekolah di Kota Kinabalu dan Penampang merekodkan kes positif Covid-19, namun dimaklumkan hanya lima sekolah (di Kota Kinabalu) merekodkan kes positif pandemik itu,” katanya dalam satu kenyataan semalam.Beliau berkata empat lagi sekolah dalam dakwaan tular itu iaitu SJKC Yue Min dan Yue Min Kindergarten di Penampang, serta SJKC St James dan Menggatal Lok Yuk Kindergarten di Kota Kinabalu tidak merekodkan kes positif Covid-19.Selain itu, satu kluster baru direkodkan semalam iaitu Kluster Kota Sawit di Kinabatangan yang mencatatkan jumlah kumulatif sebanyak 14 kes.“Kes indeks merupakan pekerja kilang sawit yang dikesan positif Covid-19 melalui ujian saringan bergejala pada 13 April lepas dan susulan kes itu, saringan kontak rapat mendapati 13 lagi kes positif termasuk seorang tanggungan pekerja,” katanya.Katanya kes indeks dipercayai mendapat jangkitan ketika melawat keluarganya yang tinggal di zon merah Lahad Datu dan sehingga hari ini kilang terbabit ditutup manakala pekerja telah dikuarantin.


Malaysia kekal destinasi utama Asia bagi pembuatan, perkhidmatan global bernilai tinggi

Knight Frank Malaysia menjangkakan negara akan kekal sebagai destinasi pelaburan menarik bagi pembuatan dan perkhidmatan global bernilai tinggi di Asia.Perunding hartanah global bebas itu dalam satu kenyataan berkata negara merekodkan sejumlah RM80.6 bilion pelaburan yang diluluskan dalam sektor pembuatan, perkhidmatan dan utama pada suku pertama 2021, melonjak 95.6% daripada tempoh yang sama tahun lepas.Pengarah Eksekutif Penyelidikan dan Perundingannya, Judy Ong berkata pandemik Covid-19 telah meningkatkan ledakan e-dagang dan ia memberi prospek baik kepada pasaran hartanah perindustrian.“Krisis Covid-19 memberi hikmah bagi industri logistik kerana pandemik ini telah mewujudkan keperluan bagi ruang gudang untuk memenuhi memenuhi lonjakan perkhidmatan penghantaran dan pengumpulan.“Dengan kawalan pergerakan dan sekatan pergerakan, terdapat peralihan struktur ke arah peruncitan pelbagai kaedah,” katanya.Pada masa depan, Ong berkata industri lojistik dijangka terus menerima minat pelaburan disokong oleh permintaan yang kukuh terhadap kemudahan gudang dan pengedaran.Bagaimanapun, beliau menjangkakan momentum pertumbuhan industri, yang pada mulanya dijangka berterusan hingga ke separuh kedua 2021 dan seterusnya, akan terjejas memandangkan Malaysia sedang bergelut dengan peningkatan jangkitan Covid-19 ketika ini.Sementara itu, Pengarah Eksekutif Pasaran Modalnya Allan Sim berkata bagi sektor pembuatan, syarikat menjangkakan lebih banyak pelaburan dalam sektor elektrik dan elektronik (E&E) didorong oleh kekurangan global semikonduktor serta pelancaran rangkaian 5G.“Sektor E&E adalah antara yang mencatatkan prestasi tinggi dalam kalangan indeks utama seperti pengeluaran pembuatan, eksport, serta jualan pembuatan.“Kami menjangkakan pelaburan dan potensi pertumbuhan yang ketara dalam E&E pada masa depan, dirangsang oleh permintaan global terhadap antara lainnya pengesan, semikonduktor, solar, Internet Pelbagai Benda (IoT), serta pelaburan seterusnya ke dalam kecerdasan buatan dan mesin pintar pada masa depan,” katanya.


Tiada campur tangan politik dalam siasatan SPRM, kata Azam Baki

Suruhanjaya Pencegahan Rasuah Malaysia (SPRM) memberi jaminan tiada campur tangan politik dalam kes rasuah yang dikendalikan agensi penguatkuasaan itu termasuk dalam kes berprofil tinggi.Ketua pesuruhjayanya Azam Baki menegaskan intergriti dan nama baik SPRM dalam menjalankan fungsinya akan terjejas sekiranya wujud campur tangan pihak tertentu.Beliau menjelaskan dalam usaha membina negara bangsa, campur tangan politik dalam tugas badan penguat kuasa di negara ini tidak sepatutnya berlaku.“Saya pastikan tiada campur tangan (politik) dan belum ada pengalaman begitu dalam kerja-kerja kami.“Sebarang campur tangan akan menjejaskan kerja kami dan kami akan menjadi satu pasukan tidak amanah dan sudah tentu akan menjejaskan nama baik kerajaan itu sendiri…ini tidak berlaku pada zaman kita.”Beliau berkata demikian sebagai panel jemputan dalam program Soal Rakyat TV3 yang mengupas topik “Kartel Projek Merugikan Rakyat” di Kuala Lumpur, malam tadi.Katanya, pada zaman ledakan teknologi maklumat kini, pendedahan maklumat begitu telus dan masyarakat sering memerhatikan sebarang tindak tanduk pihak berkuasa.Dalam perkembangan lain, beliau menggesa kerajaan supaya disegerakan penggunaan kamera badan bagi pegawai dan anggota penguat kuasa dalam usaha membendung jenayah rasuah selain memelihara integriti anggota penguat kuasa.“Saya rasa sudah sampai masanya penguat kuasa memakai kamera badan yang boleh disambungkan kepada sistem berpusat, jadi kurang rasanya kalau mereka mahu bertindak di luar batasan sebagai penguat kuasa ketika menjalankan operasi,” katanya.Sebelum ini, Ketua Polis Negara Abdul Hamid Bador dilaporkan berkata proses perbincangan berkenaan perolehan kamera badan dan peralatan renjatan elektrik kini di peringkat akhir.Tahun lepas, PDRM memaklumkan telah memohon sebanyak 1,300 kamera badan dan 1,000 senjata baru tidak membawa maut atau “non lethal weapon” menerusi Rancangan Malaysia Ke-12 (RMK-12) yang dijangka dibentangkan di Parlimen, pada tahun ini.


Khairy cadang kertas putih KKM, reformasi sistem kesihatan

Menteri Kesihatan Khairy Jamaluddin berkata beliau mencadangkan penyediaan satu kertas putih kementerian kesihatan (KKM), bagi membolehkan reformasi sistem kesihatan negara dapat dibuat terutama dalam memastikan ia kalis masa depan.Jelasnya perkara itu telah disuarakan kepada Bahagian Perancangan KKM untuk dibentangkan di Parlimen bagi mendapatkan sokongan bipartisan, sama ada wakil rakyat daripada kerajaan ataupun daripada pembangkang.“Saya cadangkan sebagai strategi pelaksanaan adalah penubuhan suruhanjaya reformasi kesihatan yang boleh bertanggungjawab kepada Parlimen, dan suruhanjaya ini adalah badan pelaksana kepada segala perubahan dan reformasi yang telah pun dipersetujui bersama, dalam kertas putih.“Ini bagi memastikan apabila menteri baru datang, tidak akan ada apa-apa perubahan, sebab KKM dan menteri fokus kepada dasar dan pelaksanaan dasar,” katanya pada Majlis Amanat Tahun Baru 2022 di Dewan Serbaguna KKM di Putrajaya.Mengulas lanjut, Khairy berkata sistem kesihatan negara perlu dipastikan kalis masa depan, dengan memastikan segala keperluan kesihatan awam dipenuhi menerusi peruntukan sewajarnya dan mencukupi kepada KKM.Jelasnya peruntukan mencukupi untuk KKM menerusi belanjawan negara adalah amat penting, dalam memastikan negara bersedia dalam menghadapi sebarang situasi luar jangka dan beban rawatan dalam jangka panjang.“Kita perlu membina kes bahawa penjagan kesihatan memerlukan lebih banyak peruntukan. Selalunya kita akan hantar keperluan kita kepada Perbendaharaan namun kita perlu mengambil peluang, di mana negara berhutang kepada sistem kesihatan awam negara. Sekali dalam generasi ini peluang untuk kita minta apa sepatutnya, selayaknya diberikan kepada KKM,” katanya.Jelasnya reformasi dalam sistem kesihatan negara juga tidak seharusnya hanya tertumpu kepada aspek peruntukan secukupnya, tapi juga melibatkan pembiayaan penjagaan kesihatan dengan memikirkan bagaimana beban kesihatan ini boleh dikongsi bersama dengan rakyat.“Apakah kita masih akan mengamalkan sistem subsidi untuk semua tanpa mengira pendapatan, ataupun kita akan beralih kepada satu sistem di mana mereka yang mampu bayar, boleh bayar lebih sedikit daripada apa yang mereka bayar sekarang,” katanya.Dari segi teknologi, Khairy ingin melihat hospital awam pertama dengan 5G di Malaysia akan menjadi rujukan kepada hospital-hospital di kawasan luar bandar yang juga boleh menggunakan 5G bagi melaksanakan prosedur-prosedur yang selama ini tidak boleh digunakan kerana ketiadaan teknologi 5G.“Saya mahu supaya hospital dan kemudahan-kemudahan kita lebih mesra alam sekitar menggunakan teknologi hijau. Banyak bangunan baharu kita telah memenangi indeks bangunan hijau dan sebagainya, tetapi kita perlu sebagai sebuah kementerian, kita perlu komited untuk lebih lestari,” katanya.Menyentuh aspek industri perubatan tempatan, Khairy berkata KKM juga seharusnya terlibat dalam pembangunan industri berkenaan secara menyeluruh dan jelas, yang melibatkan farmaseutikal, peralatan dan pelancongan kesihatan.“Manakala dari segi kajian dan penyelidikan. Saya mahu NIH (Institut Kesihatan Negara) menjadi pusat kecemerlangan antarabangsa, di mana bukan hanya kajian-kajian yang dihasilkan boleh diguna pakai di Malaysia, tetapi menjadi rujukan kepada negara-negara lain.“Saya juga ingin memberi fokus kepada TCM (Perubatan Tradisional dan Komplementari) dari segi penyelidikan. TCM adalah satu perkara yang dekat dengan hati masyarakat kita. Tetapi perlu lebih diarusperdanakan di peringkat antarabangsa,” katanya.Berhubung aspek keantarabangsaan KKM pada masa hadapan, beliau mahu memperkukuhkan lagi peranan Malaysia di peringkat antarabangsa, terutamanya mengambil pengajaran daripada pandemik Covid-19 dan kepentingan rangkaian antarabangsa untuk mempelajari kaedah baharu bagi mengurus pandemik dan kesihatan awam.“Kami mahu pinjamkan lebih ramai pegawai kita ke organisasi antarabangsa,” katanya.


Bantuan beras percuma kepada keluarga B40 setiap minggu

Perdana Menteri Muhyiddin Yassin sebentar tadi mengumumkan program pemberian beras percuma setiap minggu untuk keluarga B40 yang tinggal di Wilayah Persekutuan Kuala Lumpur, Putrajaya dan Labuan mulai hari ini, sebagai sebahagian daripada inisiatif kerajaan dalam membantu golongan berpendapatan rendah di negara ini yang terkesan akibat Covid-19.Katanya, bantuan beras itu akan dilaksanakan melalui Kementerian Wilayah Persekutuan dengan kerjasama Yayasan Wilayah Persekutuan dan Majlis Perwakilan Penduduk Wilayah Persekutuan melalui Program [email protected] melibatkan sumbangan sebanyak 5,750 kampit beras.“Kerajaan sedar realiti kesulitan yang berlaku dalam kalangan rakyat tanpa mengira golongan, yang bertungkus-lumus membina semula dan meneruskan kehidupan berikutan pandemik Covid-19,” katanya dalam ucapan Pelancaran Program Kemiskinan Bandar (5My) Wilayah Persekutuan sempena Sambutan Hari Wilayah Persekutuan 2021 yang berlangsung secara maya, malam ini.Muhyiddin turut melancarkan Program Kemiskinan Bandar (5MY) di Wilayah Persekutuan bagi membantu golongan miskin bandar terutama dalam menangani isu kos sara hidup, kelangsungan hidup rakyat serta membasmi kemiskinan di Wilayah Persekutuan, khususnya semasa Covid-19.Program 5MY akan merangkumi [email protected], [email protected], [email protected], [email protected] dan [email protected]Katanya program itu sudah memberi manfaat kepada lebih 35,000 orang di 331 perumahan kos rendah di Kuala Lumpur.Tambahnya, program itu merupakan salah satu usaha kerajaan dengan menyediakan program perlindungan sosial yang komprehensif untuk memastikan golongan rentan dan berpendapatan rendah tidak tertinggal daripada arus pembangunan negara.“Pendapatan Garis Kemiskinan atau PGK Nasional telah meningkat kepada RM2,208 sebulan bagi setiap isi rumah dan ini bermakna, lebih 400,000 isi rumah yang berpendapatan kurang daripada PGK ini telah tergolong dalam kategori miskin”.Katanya [email protected] telah menyediakan sehingga 3,259 pekerjaan di ibu kota iaitu 28% lebih tinggi daripada sasaran asal meliputi pengambilan pekerjaan daripada pelbagai sektor dan industri.“Inisiatif [email protected] telah memberi bantuan kepada seramai 9,704 murid di 67 kawasan perumahan awam kos rendah yang melibatkan 94 orang pengendali bas sekolah manakala [email protected] pula adalah perkhidmatan klinik bergerak yang menyediakan perkhidmatan rawatan kesihatan asas secara percuma kepada warga kota yang kurang berkemampuan di kawasan perumahan kos rendah di Kuala Lumpur,” katanya.Bagi [email protected] pula adalah inisiatif yang berkonsepkan pasar bergerak ke kawasan perumahan kos rendah melalui perjualan barang basar dan keperluan harian pada harga 5% hingga 20% lebih murah daripada harga di pasar awam.“[email protected] merupakan konsep bantuan bakul makanan yang berisi keperluan harian kepada golongan miskin bandar dan kini telah memanfaatkan seramai 32,000 ketua isi rumah di Kuala Lumpur”.Katanya bagi menambah baik inisiatif-inisiatif itu Kementerian Wilayah Persekutuan akan melipatgandakan usaha dengan meneliti semula sasaran penerima bantuan bagi mengelakkan individu yang layak tidak tercicir.


Penduduk kampung di India langgar perintah berkurung hadiri pengebumian ‘kuda suci’

Ratusan penduduk berkumpul di sebuah kampung di Belgavi, Karnataka, India pada Ahad hanya untuk menghadiri majlis pengebumian seekor kuda yang dianggap suci milik sebuah kumpulan penganut agama tempatan.Kuda yang dimiliki sebuah kumpulan agama di kampung itu dianggap mempunyai kuasa luar biasa kerana mampu menyelesaikan krisis dalam kampung mereka.Setelah berita kematian kuda tersebut tersebar, seramai 500 orang penduduk kampung berkumpul untuk memberi penghormatan terakhir.Dalam sebuah video yang tular, penduduk kampung kelihatan berarak tanpa mempedulikan penjarakan sosial, walaupun Karnataka kini sedang menjalani perintah berkurung.Video tersebut menerima kecaman daripada pengguna Twitter.Mereka mengatakan penduduk kampung tersebut tidak sepatutnya melanggar peraturan sekatan pergarakan, apatah lagi India sedang memerangi antara gelombang Covid-19 terburuk di dunia yang menghalang orang ramai daripada menghadiri upacara pengebumian keluarga dan rakan-rakan.Menteri Dalam Negeri Karnataka Basavaraj Bommai berkata, “Pentadbiran daerah akan menyiasat kejadian ini dan tindakan akan diambil.”Selepas majlis pengebumian itu, penduduk kampung terpaksa kuarantin selama 14 hari dan pegawai kesihatan daerah mula menjalankan ujian RT-PCR Covid-19 dari rumah ke rumah.Sementara itu, negeri-negeri terletak di barat daya India menjalankan perintah berkurung sejak 10 Mei lepas selepas peningkatan kes Covid-19 yang berterusan.


Dianggap ‘underdog’ berbanding BN dan PH, mampukah PN buat kejutan?

Seramai 476,037 pengundi di negeri Melaka bakal menentukan kerajaan negeri seterusnya pada Pilihan Raya Negeri (PRN) Melaka hari ini, selepas dua minggu tempoh berkempen dijalankan dengan prosedur operasi standard (SOP) Covid-19 yang ketat.Tidak seperti 14 pilihan raya sebelum ini, rakyat Melaka akan membuang undi di 28 kerusi Dewan Undangan Negeri (DUN) dengan suasana berbeza akibat pandemik.Sejumlah 11,557 mengundi awal pada 16 November lepas manakala 7,601 mengundi secara pos.Perhatian kempen tertumpu kepada tiga blok utama, iaitu Pakatan Harapan (PH), Barisan Nasional (BN) dan Perikatan Nasional (PN).Calon ketiga-tiga blok itu merupakan sebahagian daripada 112 calon yang menyertai gelanggang PRN kali ini.Kempen kali ini agak janggal bagi pengundi dan pemerhati, apabila parti politik membuat serangan dan propaganda terhadap dua kem berlainan, sekaligus menjadikan ia berbeza daripada kebiasaannya.BN memulakan serangan terhadap rakan kongsinya pada peringkat persekutuan, PN sebelum penamaan calon lagi apabila rundingan kerusi antara ketiga-tiga parti Melayu iaitu Umno, Bersatu dan PAS gagal menemui kesepakatan.PN pula mengingatkan pengundi bahawa PRN Melaka terpaksa diadakan kerana pergelutan kuasa antara ahli politik Umno sendiri sehingga menyaksikan DUN terbubar dan berlakunya lompat parti.PH, yang pada mulanya bertelagah kerana calon ketua menteri, akhirnya sepakat selepas Presiden PKR Anwar Ibrahim akur dengan desakan DAP untuk menamakan Adly Zahari dari Amanah sebagai calon ketua menteri.Soal ketua menteri juga antara isu yang hangat dimainkan dalam BN. Pada mulanya ia antara pengerusi BN Melaka, Ab Rauf Yusoh dan penyandang jawatan itu, Sulaiman Md Ali.Akan tetapi BN akhirnya menamakan Sulaiman.Sementara PN membuat keputusan luar kotak apabila memilih Mas Ermieyati Samsudin yang mungkin menjadi ketua menteri pertama di Malaysia, sekiranya berjaya membentuk kerajaan.SOP ketat semasa berkempenNamun semua parti mempunyai masalah yang sama, iaitu kekangan SOP berkempen yang menyaksikan larangan kempen fizikal, ceramah dan lawatan rumah ke rumah.Ia sedikit sebanyak mengurangkan suhu politik di lapangan.Pertempuran politik di bawa ke alam maya dengan poster, penulisan dan video ceramah disajikan kepada pengundi.Namun kempen secara “mudsling” terhadap parti lawan tidak sehebat edisi pilihan raya terdahulu.Calon-calon mengambil sikap untuk tidak atau kurang menghentam lawan masing-masing.Secara umumnya, pemerhati mengatakan keputusan PRN Melaka menyaksikan PH atau BN yang berjaya membentuk kerajaan.Kedua-dua PH dan BN boleh dikatakan bakal memenangi lapan hingga 10 kerusi.Hayunan undi di lapan hingga 12 kerusi lagi akan menentukan pemenang akhir.Penganalisis politik, Mazlan Ali dari Universiti Teknologi Malaysia yang membuat kajian terhadap 4,000 responden di Melaka menyatakan, peluang kini 50-50 antara PH dan BN.“Rakyat cenderung kepada kestabilan, sebab dua tahun Covid-19 mereka banyak berdepan kesukaran dari segi kehidupan dan pendapatan,” katanya kepada MalaysiaNow.Justeru, kestabilan menjadi faktor utama dalam PRN kali ini.Atas kertas, katanya Umno mempunyai sokongan akar umbi yang kuat, namun pengundi Melaka sedikit terbuka selepas ditadbir 22 bulan oleh PH.Calon ketua menteri PH, Adly amat popular dalam kalangan pengundi Melaka termasuk dalam kawasan kubu kuat Umno.“PH akan menang sekiranya pengundi luar pulang dan peratusan keluar undi orang bukan Melayu tinggi,” katanya yang memberitahu, sekiranya berlaku sebaliknya, BN berpeluang untuk memenangi PRN ini.PN mampu buat kejutanBagaimanapun Mazlan berkata, ini bukan bermakna PN yang dipimpin oleh bekas perdana menteri, Muhyiddin Yassin boleh dipandang rendah.Ini kerana undi PAS yang jitu ke arah PN terdiri daripada 10 hingga 13% daripada jumlah undi.“PN akan bentuk kerajaan sekiranya dapat tarik sejumlah undi BN dan PH yang dahulu,” katanya dan menambah PN boleh membuat kejutan di sekurang-kurangnya empat kerusi, namun tidak dapat membentuk kerajaan kecuali dengan adanya peralihan sokongan daripada Adun BN.Sementara itu, pengarah eksekutif Ilham Center, Mohamad Hisommudin Bakar berkata, kawasan pengundi bercampur yang mempunyai komposisi 50 hingga 69% pengundi Melayu bakal menjadi rebutan sengit.Kawasan itu ialah Rim, Kelebang, Rembia, Pengkalan Batu, Bukit Katil, Asahan, Paya Rumput, Bemban, Duyong dan Gadek.“BN mendahului di hadapan berbanding dua gabungan yang lain.“Dua faktor PH berpeluang untuk menang iaitu peratusan keluar mengundi melebihi 80 peratus dan PN berupaya memecahkan dominasi undi Melayu yang dimiliki oleh BN.“Jika dua situasi ini tidak berlaku, maka BN berupaya tampil sebagai pemenang,” katanya.


95.3% dewasa, 80.4% remaja lengkap divaksinasi

Sebanyak 22,318,132 individu atau 95.3% daripada populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 22,875,185 individu atau 97.7% bagi populasi dewasa pula telah menerima sekurang-kurangnya satu dos vaksinasi.Sementara itu, 80.4% atau 2,531,793 individu bagi kadar populasi remaja berumur 12 hingga 17 tahun telah lengkap divaksinasi manakala 87% atau 2,740,442 individu remaja menerima sekurang-kurangnya satu dos vaksin Covid-19.Sebanyak 102,057 dos vaksin diberikan semalam melibatkan 26,295 suntikan dos lengkap, 5,488 menerima dos pertama dan 70,274 pula mendapat suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,322,636.Selain itu, jumlah kumulatif dos penggalak kini sebanyak 1,042,234.


Sidang Dewan Rakyat bahas statistik kemalangan libat pemandu lawan arus hari ini

Statistik kemalangan jalan raya melibatkan kesalahan pemanduan melawan arus serta langkah dilaksanakan kerajaan untuk membendungnya antara persoalan yang bakal dibangkitkan pada persidangan Dewan Rakyat hari ini.Menurut Aturan Urusan Mesyuarat persidangan Dewan Rakyat, perkara itu terkandung semasa sesi pertanyaan menteri yang akan diajukan Syed Ibrahim Syed Noh (PH-Ledang) kepada menteri pengangkutan.Turut terkandung dalam sesi itu adalah soalan Anthony Loke Siew Fong (PH-Seremban) kepada menteri kewangan mengenai kesediaan kerajaan untuk mengkaji semula dasar ekuiti untuk syarikat penghantar fret yang sedang beroperasi memandangkan syarat ekuiti sedia ada sukar untuk dilaksanakan.Bagi sesi pertanyaan bagi jawab lisan, isu pematuhan Akta Standard Minimum Perumahan dan Pekerja (Akta 446) susulan pengesanan kluster Covid-19 yang tinggi melibatkan sektor pembuatan dan pembinaan akan dibangkitkan Dr Ong Kian Ming (PH-Bangi) kepada menteri sumber manusia.Tumpuan juga dijangka terarah kepada soalan Xavier Jayakumar untuk menteri kesihatan berhubung langkah kerajaan bagi mengatasi masalah kekurangan pakar perubatan di hospital kerajaan, selain tindakan menyerap pakar perubatan kontrak ke jawatan tetap.Turut dibangkitkan isu kemiskinan melibatkan Orang Asli dan usaha kerajaan untuk meningkatkan taraf hidup mereka yang akan diajukan Ahmad Nazlan Idris (BN-Jerantut) kepada menteri pembangunan luar bandar.Usai sesi itu, bacaan kali pertama Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19) (Pindaan) 2021 dijangka dikemukakan menteri kewangan.Persidangan Parlimen kemudian diteruskan dengan sesi perbahasan Rancangan Malaysia Ke-12 (RMK12) yang dibentangkan Perdana Menteri Ismail Sabri Yaakob, semalam.Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Ismail Sabri dan akan berlangsung selama 17 hari hingga 12 Oktober ini.


Malaysia kutuk tentera Israel bunuh 11 rakyat Palestin di Nablus

Malaysia mengutuk sekeras-kerasnya serangan tentera Israel di Nablus pada Rabu yang membunuh sekurang-kurangnya 11 penduduk Palestin dan mencederakan lebih 100 yang lain.
Menurut Kementerian Luar (Wisma Putra) dalam satu kenyataan pada Sabtu, perbuatan keji itu jelas merupakan jenayah terhadap kemanusiaan dan pelakunya perlu dipertanggungjawabkan.
Malaysia menggesa masyarakat antarabangsa supaya bertindak terhadap keganasan dan kekejaman berterusan yang dilakukan oleh tentera rejim Israel di Wilayah Palestin yang diduduki.
"Majlis Keselamatan Pertubuhan Bangsa-Bangsa Bersatu khususnya mesti memenuhi tanggungjawab yang diamanahkan di bawah piagam PBB. Rakyat Palestin juga berhak mendapat keamanan, keselamatan dan keadilan," menurut kenyataan itu.
Malaysia berdiri teguh dan menyokong tanpa berbelah-bahagi terhadap rakyat Palestin yang berhak mendapatkan negara yang merdeka berdasarkan sempadan sebelum 1967 dengan Baitulmaqdis Timur sebagai ibu negara.
Dalam serangan pada Rabu, tentera Israel menyasarkan sebuah rumah di Kota Lama Nablus selain menyerang penduduk Palestin yang membantah serbuan itu dengan peluru dan gas pemedih mata.
Antara yang menjadi mangsa seorang lelaki berusia 66 tahun dan kanak-kanak, menurut laporan media.
Sejak awal 2023, tentera Israel telah membunuh 62 rakyat Palestin, menurut Kementerian Kesihatan Palestin.